
1. РЕЧНИК НА ТЕРМИНИ, ДЕФИНИЦИИ И СЪКРАЩЕНИЯ

1.1. Използвани акроними

	                     Акроним
	                                  Описание

	АИС, Системата, Решението, Информационната система, ИС
	Административна информационна система. Всички термини се отнасят и означават Уеб базираната информационна система за хората с увреждания на Агенция за хората с увреждания
	

	АОП
	Агенция за обществени поръчки
	

	АЗ
	Агенция по заетостта
	

	АСП
	Агенция за социално подпомагане
	

	АХУ
	Агенция за хората с увреждания
	

	ЗОП
	Закон за обществените поръчки
	

	ЗХУ
	Закон за хората с увреждания
	

	ДАЕУ
	Държавна агенция за електронно управление
	

	ДБТ
	Дирекция бюро по труда
	

	ДЕАУ
	Доставчик на електронно административни услуги
	

	ЕПДЕАУ
	Единен портал за достъп до електронно административни услуги
	

	ЕР
	Експертно решение
	

	ЗЕУ
	Закон за електронно управление
	

	ИА ГИТ
	Изпълнителна агенция „Главна инспекция по труда"
	

	ИКТ
	Информационни и комуникационни технологии
	

	КЕП
	Квалифициран електронен подпис
	

	КПХУ
	Конвенция на ООН за правата на хората с увреждания
	

	КТ
	Кодекс на труда
	

	МЗ
	Министерство на здравеопазването
	


	МТСП
	Министерство на труда и социалната политика
	

	НАП
	Национална агенция за приходите
	

	НЕЛК
	Национална експертна лекарска комисия
	

	НЗОК
	Национално здравно осигурителна каса
	

	НОИ
	Национално осигурителен институт
	

	ОП РЧР
	Оперативна програма „Развитие на човешките ресурси"
	

	РКМЕ
	Регионална картотека на медицинската експертиза
	

	СУБД
	Система за управление на база данни
	

	ТЕЛК
	Териториални експертни лекарски комисии
	

	ФЛ
	Физическо лице
	

	ЮЛ
	Юридическо лице
	

	SSL
	Криптографски протокол за връзка
	

	VPN
	Виртуална частна мрежа
	


1.2. Технологични дефиниции

	Термин 
	Описание 

	Виртуална комуникационна инфраструктура 
	Инфраструктура, която на база съществуваща физическа свързаност, предоставена от ДАЕУ, предоставя възможност за  изграждане на отделни и защитени виртуални мрежи за всяка една от структурите в сектора, при гарантиране на сигурен и защитен обмен на информация в тях. 

	Държавен хибриден частен облак 
	Централизирана на ниво държава информационна инфраструктура  (сървъри, средства за съхранение на информация, комуникационно оборудване, съпътстващо оборудване, разпределени в няколко локации, в помещения отговарящи на критериите за изграждане на защитени центрове за данни), която предоставя физически и виртуални ресурси за ползване и администриране от секторите и структурите, които имат достъп до тях, в зависимост от нуждите им, при гарантиране на високо ниво на сигурност, надеждност, изолация на отделните ползватели и невъзможност от намеса в работоспособността на информационните им системи или неоторизиран достъп до информационните им ресурси. Изолацията на ресурсите и мрежите на отделните секторни ползватели (е-Общини, е-Правосъдие, е-Здравеопазване, е-Полиция) се гарантира с подходящи мерки на логическо ниво (формиране на отделни клъстери, виртуални информационни центрове и мрежи) и на физическо ниво (клетки и шкафове с контрол на достъпа). 

	Софтуер с отворен код 
	Компютърна програма, която се разпространява при условия, които осигуряват безплатен достъп до програмния код и позволяват: 

Използването на програмата и производните на нея компютърни програми, без ограничения в целта; 

Промени в програмния код и адаптирането на компютърната програма за нуждите на нейните ползватели; 

Разпространението на производните компютърни програми при същите условия. 

Списък на стандартни лицензионни споразумения, които предоставят тези възможности, който може да бъде намерен в подзаконовата нормативна уредба към Закона за електронно управление или на: http://opensource.org/license

HYPERLINK "http://opensource.org/licenses" \h
s.

	Машинночетим формат 
	Формат на данни, който е структуриран по начин, по който, без да се преобразува в друг формат позволява софтуерни приложения да идентифицират, разпознават и извличат специфични данни, включително отделни факти и тяхната вътрешна структура. 

	Отворен формат 
 
	Означава формат на данни, който не налага употребата на специфична платформа или специфичен софтуер за повторната употреба на съдържанието и е предоставен на обществеността без ограничения, които биха възпрепятствали повторното използване на информация. 

	Метаданни 
 
	Данни, описващи структурата на информацията, предмет на повторно използване. 

	Официален отворен 
стандарт 
 
	Стандарт, който е установен в писмена форма и описва спецификациите за изискванията как да се осигури софтуерна оперативна съвместимост. 

 

	Система за контрол на версиите 
 
	Технология, с която се създава специално място, наречено “хранилище”, където е възможно да се следят и описват промените по дадено съдържание (текст, програмен код, двоични файлове). Една система за контрол на версиите трябва да може: 

· Да съхранява пълна история - кой, какво и кога е променил по съдържанието в хранилището, както и защо се прави промяната; 

· Да позволява преглеждане разликите между всеки две съхранени версии в хранилището; 

· Да позволява при необходимост съдържанието в хранилището да може да се върне към предишна съхранена версия; 

· Да позволява наличието на множество копия на хранилището и синхронизация между тях. 

Цялата информация, налична в системата за контрол на версиите за главното копие на хранилището, прието за оригинален и централен източник на съдържанието, трябва да може да бъде достъпна публично, онлайн, в реално време. 



	Първичен регистър 

	Регистър, който се поддържа от първичен администратор на данни - административен орган, който по силата на закон събира или създава данни за субекти (граждани или организации) или за обекти (движими и недвижими) за първи път и изменя или заличава тези данни. Например Търговският регистър е първичен регистър за юридическите лица със стопанска цел, Имотният регистър е първичен регистър за недвижима собственост. 




1.3. Дефиниции за нива на електронизация на услугите

	Термин 
	Описание 

	Ниво 1 
	Информация - предоставяне на информация за административни услуги по електронен път, включително за начини и места за заявяване на услугите, срокове и такси.

	Ниво 2 
	Едностранна комуникация - информация съгласно дефиницията за Ниво 1 и осигурен публичен онлайн достъп до шаблони на електронни формуляри.

	Ниво 3 
	Двустранна комуникация - заявяване и получаване на услуги изцяло по електронен път, включително електронно подаване на данни и документи, електронна обработка на формуляри и електронна персонална идентификация на потребителите.

	Ниво 4 
	Извършване на сделки или транзакции по услуги от Ниво 3, включващи онлайн разплащане или доставка.


2.ВЪВЕДЕНИЕ

2.1. Цел на документа

Целта на настоящия документ е да се опишат изискванията  към изпълнението на обществена поръчка с предмет: „Изработване на метод за развитие на инструментите за формиране и прилагане на политиките за интеграция на хората с увреждания“ в рамките на проект:

„Развитие на инструментите за формиране и прилагане на политиките за интеграция на хората с увреждания“

по схема за безвъзмездна финансова помощ по Оперативна програма „Развитие на човешките ресурси 2014 -2020”, съфинансирана от Европейския съюз 

НОМЕР НА ПРОЕКТА: BG05M9OP001-3.013-0001

В настоящото техническо задание са описани и изискванията към проектната организация, документацията и отчетността.

2.2. За възложителя – функции и структура

За възложителя –функции и структура: Възложител на настоящата обществена поръчка - АГЕНЦИЯ ЗА ХОРАТА С УВРЕЖДАНИЯ (АХУ) със седалище София и с адрес на управление ул. Софроний Врачански № 104 – 106, която се явява конкретен бенефициент по Оперативна програма „Развитие на човешките ресурси” 2014 - 2020 г. Същата е със статут на Изпълнителна агенция към министъра на труда и социалната политика за реализиране на държавната политика за правата на хората с увреждания и е второстепенен разпоредител с бюджет. Дейността на АХУ е регламентирана в Закона за хората с увреждания, в Правилника за прилагане на Закона за хората с увреждания и в Устройствения правилник на АХУ.

Цялостната дейност на АХУ се ръководи, координира и контролира от изпълнителен директор, а административното ръководство на агенцията, в изпълнение на законовите разпореждания на изпълнителния директор, се осъществява от главен секретар.

Същата е организирана в Обща и Специализирана администрация. Общата администрация на Агенция за хората с увреждания е организирана в дирекция “Административно-правно, финансово и информационно обслужване”(АПФИО). Дирекцията разполага с 8 служители, включително директор.  

Специализираната администрация е организирана в дирекция "Пълноправно включване  на хората с увреждания" (ПВХУ), като включва и служители, осъществяващи своите задължения извън седалището на агенцията.  Същата изпълнява цялостната дейност по провеждане и осъществяване на нормативно регламантираните дейности възложени на АХУ по отношение  упражняване правата на хората с увреждания. Дирекцията изпълнява и контролни функции, чрез регионалните си представителства на АХУ със седалища в градовете – София, Пловдив, Варна, Велико Търново и Монтана. ДПХУ разполага с 16 служители, които се ръководят от директор. 

Агенцията за хората с увреждания:

1. участва в механизма по координация в областта на политиката за правата на хората с увреждания;

2. води и поддържа информационна система за хората с увреждания;

3. изготвя 6-месечни и годишни отчети за изпълнението на политиката за правата на хората с увреждания, които предоставя на министъра на труда и социалната политика;

4. води и поддържа Регистър на специализираните предприятия и кооперации на хората с увреждания;

5. води и поддържа Регистър на лицата, които осъществяват дейности по предоставяне на помощни средства, приспособления и съоръжения за хората с увреждания и медицински изделия, посочени в списъците по чл. 61, ал. 1 от Закона за хората с увреждания;

6. осъществява контрол на дейностите свързани с  воденето и поддържането на Регистъра на лицата, които осъществяват дейности по предоставяне на помощни средства, приспособления и съоръжения за хората с увреждания и медицински изделия, посочени в списъците по чл. 61, ал. 1 от Закона за хората с увреждания;

7. разработва програми и финансира мерки за стимулиране на стопанската инициатива на хората с увреждания и стопанската инициатива в интерес на хората с увреждания;

8. разработва програми и финансира мерки за стимулиране на сторанската инициатива в интерес на хората с увреждания;

9. разработва програми и финансира проекти за рехабилитация, интеграция и изграждане на достъпна среда за хората с увреждания;

10. участва при изготвянето на проекти на нормативни актове, които са свързани с правата на хората с увреждания, и дава становища по тях;

11. публикува и поддържа на интернет страницата си информация за насоките и достъпа за реализиране на правата на хората с увреждания;

12. при установяване на нарушение на правата на хората с увреждания докладва на компетентните органи за предприемане на действия;

13. извършва и други дейности, които са определени със закон или с акт на Министерския съвет.

Структурата на АХУ е представена във Фигура 1:

ОРГАНИГРАМА НА АГЕНЦИЯ ЗА ХОРАТА С УВРЕЖДАНИЯ

Фигура 1. Структура на АХУ
2.3 За проекта

Предвидените дейности в обществената поръчка с наименование „Изработване на метод за развитие на инструментите за формиране и прилагане на политиките за интеграция на хората с увреждания“ са по проект BG05M9OP001-3.013-0001 «Развитие на инструментите за формиране и прилагане на политиките за интеграция на хората с увреждания» и ще допринесат за по-голяма ефективност и ефикасност на дейността на АХУ в бъдеще. АХУ е бенефициент по проекта, осигурен с финансовата помощ на Оперативна програма „Развитие на човешките ресурси“, съфинансирана от Европейския съюз чрез Европейския социален фонд. Европейското финансиране е в размер 85%, а националното - 15%. Началната дата на стартиране на проекта е 01.06.2018 г., а приключването му е планирано за  31.12.2020 г. С изпълнението на проекта се цели да се актуализират, оптимизират и апробират процесите по мониторинг, оценка и бюджетиране на  политики по отношение правата на хората с увреждания в контекста на изпълнението на националните ангажименти, произтичащи от Конвенцията за правата на хората с увреждания  чрез изпълнението на следните дейности:
-
Изследване на промените в социално-икономическия статус на хората с увреждания спрямо 2009 г. и оценка  потенциала на хората с увреждания и бизнеса за социална и трудова интеграция, включително гравитационен и мрежови анализ на капацитета на хората с увреждания като работен капитал;

-
Мониторинг, анализ и оценка на ефективността, ефикасността и въздействието на стратегиите и политиките за правата на хората с увреждания;

-
Актуализиране функционалността на информационната система за хората с увреждания и модулите в нея, съобразно резултатите от проведените анализи, оценки и проучвания и отразявайки логиката на „бизнес-процесите“;

- 
Провеждане на работилница със служители на заинтересованите институции за обсъждане на резултатите от проведените анализи, оценки и проучвания;

- 
Предоставяне на специализирано обучение за повишаване на квалификацията на служителите в публечни и граждански институции, разработващи и/или изпълняващи политики и дейности за хора с увреждания.

Чрез открита процедура по ЗОП ще бъде избран Изпълнител, който ще извърши следното:

1. Анализ на промените в социално-икономическия статус на хората с увреждания след 2009 г., включително гравитационен и мрежови анализ на капацитета на хората с увреждания като работен капитал; 

2. Мониторинг, анализ и оценка на ефективността, ефикасността на изпълнението и въздействието на стратегиите и политиките за правата на хората с увреждания на база осигурени данни чрез различни източници;
3.  Актуализиране функционалността на информационната система за хората с увреждания и модулите в нея, съобразно резултатите от проведените анализи, оценки и проучвания и отразявайки логиката на „бизнес-процесите“;

4. Участие в провеждането на работилница със служители от заинтересованите институции за обсъждане на резултатите от проведените анализи и проучвания;
5. Участие в провеждането на специализирани обучения за повишаване квалификацията на служителите в публичните и гражданските институции имащи отношение към разработването и/или изпълнението на политиките за правата на хората с уврежданията.

6. Изготвяне на:

· Методология за събиране на данни от държавните и местни органи чрез техните координатори по чл. 10, ал. 3, т. 3 от ЗХУ за изготвяне на доклади за изпълнението на политиката за правата на хората с увреждания, спазвайки въведените стандарти за разработване на такъв вид документи;

· Наръчник за прилагането на методологията за изготвянето на отчетни доклади за изпълнението на политиката за правата на хората с увреждания.

ПЛАН:

Участниците трябва да изготвят подробен план на изпълнението на поръчката по етапи, в които следва да се определят основните дейности и задачи, както и съответните ресурси (изпълнители и сроковете) за изпълнение на всяка задача. Планът за изпълнение трябва да е съобразен с продължителността на поръчката.

МЯСТО НА ИЗПЪЛНЕНИЕ:

Агенция за хората с увреждания, със седалище и адрес на управление: гр. София, ул. „Софроний Врачански“ № 104-106.

Проектът се осъществява в съответствие с изискванията, регламентирани със следните основни нормативни актове и стратегически документи:

· Конвенция на ООН за правата на хората с увреждания;

· План за действие по прилагане на Конвенцията на ООН за правата на хората с увреждания 2015 – 2020 г.;

· Закон за хората с увреждания;

· Правилник за прилагане на Закона за хората с увреждания;

· Закон за здравето;
· Наредба за медицинската експертиза;
· Закон за социално подпомагане;
· Правилник за прилагане на Закона за социално подпомагане; 
· Закон за насърчаване на заетостта;
· Кодекс за социално осигуряване;
· Устройствен правилник на Министерството на труда и социалната политика;
· Устройствен правилник на Агенцията за хората с увреждания ;
· Национална стратегия за хората с увреждания 2016 - 2020 г.;

· План за действие на Република България за прилагане на Конвенцията на ООН за правата на хората с увреждания 2015 – 2020 г.

· Дългосрочна стратегия за заетост на хората с увреждания 2011 – 2020 г.

Възложителят обявява настоящата процедура за възлагане на обществена поръчка на основание чл. 73, ал. 1 от ЗОП. За нерегламентираните в настоящите указания и документацията за участие условия по провеждането на процедурата, се прилагат разпоредбите на Закона за обществените поръчки, както и приложимите национални и международни нормативни актове, съобразно с предмета на поръчката.

3. Цели, обхват и очаквани резултати от изпълнение на проекта

3.1. Общи и специфични цели на проекта
Проектът е насочен към актуализиране, оптимизиране и апробиране на процесите по мониторинг, оценка и бюджетиране на  политики по отношение правата на хората с увреждания в контекста на изпълнението на националните ангажименти, произтичащи от Конвенцията на ООН за правата на хората с увреждания, както и към повишаване квалификацията на служителите в администрацията в сферата на политиките по правата на хората с увреждания в областта на тяхното стратегическо планиране, изпълнение, мониторинг, контрол и оценка, включително при извършване на предварителна и последваща оценка на въздействието.

Във връзка с изпълнение на Плана за действие на Република България за прилагане на Конвенцията на ООН за правата на хората с увреждания 2015 – 2020 г. се разработиха и въведоха нови нормативни документи, бяха изменени разпоредбите на съществуващи такива и пр. В тази връзка се възложиха на АХУ нови и много отговорни функции, което доведе до разработване на проект, чрез който да се повиши институционалният капацитет и ефикасността на администрацията на АХУ с цел осъществяване на реформи и постигане на по-добро регулиране и управление на национално, областно и общинско равнище на политиките за правата на хората с увреждания.

Имайки предвид целите, заложени в ЗХУ, разпоредбите на КПХУ и това, с което е ангажирана в краткосрочен и дългосрочен план АХУ нашият проект, с така разписаните дейности подготвя условията за отчитане степента на изпълнението на упражняването на правата на хората с увреждания.

Постигането на общата цел ще бъде реализирано чрез постигането на следните специфични цели, съответстващи на планираните по проекта дейности:

· Изследване на промените в социално-икономическия статус на хората с увреждания спрямо 2009 г. и оценка  потенциала им;

· Извършване на мониторинг, анализ и оценка на ефективността, ефикасността и въздействието на стратегиите и политиките за правата на хората с увреждания;

· Актуализиране функционалността на информационната система за хората с увреждания и модулите в нея, съобразно резултатите от проведените анализи, оценки и проучвания и отразявайки логиката на „бизнес-процесите“;
· Обсъждане на резултатите от проведените анализи и проучвания, както и търсене на решения за повишаване на ефективността в работата на държавната и местната администрация, ангажирана с формирането и реализацията на държавната политика за правата на хората с увреждания;
· Провеждане на 6 специализирани двудневни обучения в един голям град на всеки от шестте икономически района в България и повишаване квалификацията на участниците в обучението.

3.2. Обхват на проекта

Изпълнението на поръчката трябва да се разглежда като един цялостен процес. Но в нея могат да се проследят следните дейности:

ДЕЙНОСТ 1: Изследване на промените в социално-икономическия статус на хората с увреждания спрямо 2009 г. и оценка  потенциала на хората с увреждания и бизнеса за социална и трудова интеграция, включително гравитационен и мрежови анализ на капацитета на хората с увреждания като работен капитал. 

Обхват на действие:

· Проучване на нормативните документи;

· Проучване на съществените изисквания и процедури  по изготвяне на анализ на промените в социално-икономическия статус на хората с увреждания след 2009 г.;

· Съпоставка с данните от подобно социологическо проучване, извършено през 2009 година;

· Изследване удовлетвореността на хората с увреждания от упражняване на правата им, съгласно описаните в ЗХУ области на подкрепа;

· Изследване на нагласите на самите хора с увреждания по всички области, обхващащи правата им и предопределящи условията им на живот;

· Изследване и анализиране на разликите в оценките им по отношение елементите на социално-икономическия им статус в сравнение с тези, отчетени преди 10 години;

· Изготвяне на оценка за потенциала на хората с увреждания и бизнеса за социална и трудова интеграция;

· Изготвяне на гравитационен и мрежови анализ на капацитета на хората с увреждания като работен капитал, базиран на наличните в ИСХУ данни и на резултатите от провеждането на представително емпирично социологическо изследване на социално-икономическия статус на хората.

ДЕЙНОСТ 2: Мониторинг, анализ и оценка на ефективността, ефикасността и въздействието на стратегиите и политиките за правата на хората с увреждания

· Проследяване как институциите, общността и бизнеса, оформящи икономическата и политическа среда във вертикална и хоризонтална посока, отговарят на нагласите и очакванията на хората с увреждания по правата им съгласно КПХУ, както и необходимата комуникация между тях за предоставяне на информация на АХУ;

· Анализиране на стратегически документи и области на политиката, от които ще се събират данни и съответните показатели за условията на живот и правата на хората с увреждания, произтичащи от Конвенцията и как тези данни ще бъдат отразени в доклада за изпълнението на политиката за правата на хората с увреждания;

· Актуализиране на механизма за бюджетиране на политиките по отношение на правата на хората с увреждания, свързани с прилагането на КПХУ и отразяването му в доклада на АХУ;

· Изготвяне на последваща оценка на въздействието на основният стратегически документ, създаден с цел насърчаване, защита и гарантиране на пълноценното и равноправно упражняване на правата и свободите на хората с увреждания – Националната стратегия за хората с увреждания 2016 – 2020 г. и плановете за изпълнението й;

· Оценка на стратегическите документи на институциите, които имат отношение към политиките за правата на хората с увреждания – въз основа на мониторинга и социологическото изследване;

· Изготвяне на  предварителна оценка на въздействие на доклада;

· Изготвяне на Методология за събиране на данни от държавните и местни органи за изготвяне на доклади за изпълнението на политиката за правата на хората с увреждания, спазвайки въведените стандарти за разработване на такъв вид документи;

· Изготвяне на Наръчник за прилагането на методологията за изготвянето на отчетни доклади за изпълнението на политиката за правата на хората с увреждания.

ДЕЙНОСТ 3: Актуализиране функционалността на информационната система за хората с увреждания и модулите в нея, съобразно резултатите от проведените анализи, оценки и проучвания и отразявайки логиката на „бизнес-процесите“.

· Ревизиране на бизнес – процесите, съгласно новите разпоредби на нормативните документи;

· Актуализиране, надграждане и/или изработване на модулите в системата  съобразно  изпълнението на дейности 1, 2 и 4.

ДЕЙНОСТ 4: Участие в провеждането на работилница с представители на заинтересованите институции с цел:

· запознаване на заинтересованите страни с резултатите от проведените анализи и проучвания;

· отразяване на взетите решения от заинтересованите институции.

ДЕЙНОСТ 5: Участие в провеждането на специализирани обучения с изготвяне на учебни материали и осигуряване на лектори по мониторинг, анализ, оценка, бюджетиране и стратегическо планиране, включително за извършване на предварителна и последваща оценка на въздействието за служители в публични и граждански институции, разработващи и/или изпълняващи политики и дейности за правата на хората с увреждания.
3.3. Целеви групи

Целевите групи, към които е насочен проектът, обхващат:

Държавната политика за хората с увреждания е многоспектърна, както са многообразни потребностите на всеки човек и особено на този с някакво увреждане. Различни институции са се специализирали в решаването на конкретни проблеми на хората с увреждания, поради което нерядко се получават противоречия между заложени цели, осигурени ресурси и постигнати резултати. С изпълнението на проектното предложение се цели чрез анализ на промените в социално-икономическия статус на хората с увреждания, мониторинга, анализа и оценката на ефективността и ефикасността на изпълнението и въздействието на стратегиите и политиките за интеграцията им, както и актуализирайки функционалността на управленската информационна система да се подобри планирането, наблюдението, анализа и контрола по използването на обществените средства, обвързани със стратегическите цели за ефективно социално включване на хората с увреждания. Това позволява да се очертае кръгът на целевите групи от институции и други организации и предприятия, които са непосредствено ангажирани с работата по реализиране на правата на хората с увреждания:

1.
На първо място тук трябва да се посочи АХУ като краен бенефициент и изпълнител на проекта. В агенцията по щат работят 17 души в централното звено, както и 5 регионални представители, покриващи планово-икономическите райони на страната.

Това е целевата група, която ще се ползва най-много от резултатите на проекта, пред вид основната задача на АХУ - да осъществява изпълнението на държавната политика за правата на хората с увреждания – 22 лица.

2.
Преки бенефициенти по проекта са служители в администрациите на Министерството на труда и социалната политика (МТСП) и второстепенните разпоредители с бюджет към министъра на труда и социалната политика. Такива са работещите в дирекции „Политика за хора с увреждания, равни възможности и социални помощи” – дирекцията, която отговаря за постигане на стратегическата цел на МТСП - Интегриране на хората с увреждания във всички области на обществения живот чрез следните оперативни цели - създаване на условия и гаранции за равнопоставеност и пълноценно участие на хората с увреждания във всички области на обществения живот и упражняване на техните права чрез осигуряване на социално-икономическа подкрепа на тях и техните семейства и интегриране в обща и/или специализирана работна среда; „Социално включване” – дирекцията разработва, координира и осъществява мониторинг, анализ и оценка на държавната политика в областта на социалното включване, подкрепата за децата и семейството и социалните услуги , „Политика на пазара на труда и трудова мобилност” – дирекцията разработва и координира провеждането на държавната политика в областта на пазара на труда, защитата на националния пазар на труда, обучението на работната сила и интеграцията на неравнопоставените групи на пазара на труда и се явява пряк бенефициент по проекта. Предвижда се минимум 6 лица да бъдат включени в провеждането на работилницата и/или в специализираните обучения по настоящия проект – 6 лица.

3. 
Агенция за социално подпомагане и Агенция по заетостта. Тяхната работа е свързана с провеждането на активни и/или пасивни/защитни политики в различни области - достъп до заетост, услуги, социално подпомагане, социално включване на хората с увреждания. Чрез своите регионални и местни дирекции не работят непосредствено с хора с увреждания. В този смисъл са пряко засегнати от успешната реализация на проекта. Техни служители – 48 на брой ще бъдат включени в работилницата и/или в специализираните обучения по проекта – 48 лица.
4.
Непосредствени бенефициенти по проекта са и представители на Министерство на здравеопазването и неговите специализирани органи, занимаващи се с освидетелстването на хората с увреждания от медицинска гледна точка – НЕЛК и ТЕЛК, както и НЗОК. Това са институциите, чието е задължението да предприемат мерки за осигуряване на достъпни за хора с увреждания здравни услуги с оглед на конкретното увреждане, включително ранно откриване и подходяща интервенция. Техни служители – 28 на брой ще бъдат включени в работилницата и/или в специализираните обучения по проекта –28 лица.
5. 
Служители на Националния съвет за сътрудничество по етническите и интеграционните въпроси (НССЕИВ). Тяхната дейност е свързана с една от най-рисковите групи и сложния аспект на тяхното социално включване и спазване на човешките им права, включително на тези с увреждания – 2 лица.

6.
 Експерти по етническите и интеграционните въпроси в областните и общинските администрации, служители в Секретариата на Националния съвет за интеграция на хората с увреждания. Тези служители и експерти стоят най-близо до хората с увреждания. Резултатите от проекта ще им бъдат от най-голяма полза при провеждането на различни мерки и политики за хора с увреждания на общинско и областно ниво – 5 лица.

7.
 Служители на доставчици на социални и здравни услуги. Информацията, която ще получат в резултат на специализираните обучения ще се ползва в най-голяма степен от тази целева група, която отговаря непосредствено за пълноценната физическа, умствена, социална и професионална дееспособност и пълноценно включване и участие на хората с увреждания във всички сфери на живота – 10 лица.

8.
 Представители на организации и институции, имащи отношения към изпълнението на политиките в сферата на условията на труд, социалното включване, здравеопазването, равните възможности и недискриминацията на хората с увреждания – 10 лица.

Новите данни, натрупани в резултат на проекта, ще проследят и оценят настъпилите промени в социално-икономическия профил на хората с увреждания и ще се ползват от целевата група с цел очертаване нови процеси и модели в насоките на държавната политика за правата на хората с увреждания.

Изпълнителят трябва да разработи програми за обучение, както и да предвиди в план-графика за изпълнение на проекта шест броя двудневни обучения. Изпълнителят на поръчката ще подпомага Възложителя при изготвяне на плана за обучение в рамките на осъществявания проект, като осигури и обучителни материали относно разработените системи и документи по настоящата поръчка. Всички учебни материали трябва да са на български език.

Организацията и логистиката на обучението ще бъде възложено от АХУ на външна организация чрез обявяване на конкурс за възлагане на обществена поръчка. Самото обучение следва да се извърши от специалисти, участващи в разработката на настоящата обществена поръчка, като единствено разходите за тяхното възнаграждение са за сметка на бюджета на Изпълнителя на настоящата обществена поръчка.

3.4. Очаквани резултати

Очакваните конкретни резултати от изпълнението на настоящата поръчка са:

•
Изготвен анализ;

•
Изготвена оценка за потенциала на хората с увреждания и бизнеса за социална и трудова интеграция;

•
Изготвен гравитационен и мрежови анализ на капацитета на хората с увреждания като работен капитал;

•
Изготвена Методология за събиране на данни от държавните и местни органи за изготвяне на доклади за изпълнението на политиката за правата на хората с увреждания, спазвайки въведените стандарти за разработване на такъв вид документи;

•
Изготвен Наръчник за прилагането на методологията за изготвянето на отчетни доклади за изпълнението на политиката за правата на хората с увреждания;

• 
Ревизирани бизнес – процеси, съгласно новите разпоредби на нормативните документи;

•
Актуализирани, надградени и/или изработени модули в системата,  съобразно  изпълнението на дейности 1, 2 и 4;

· Участие в реализираната работилница с най-малко 30 служители от заинтересованите институции за обсъждане на резултатите от проведените анализи и проучвания;

· Участие в проведените 6 броя двудневни специализирани обучения по мониторинг, анализ, оценка, бюджетиране и стратегическо планиране, включително за извършване на предварителна и поспедваща оценка на въздействието на най малко 120 служители.

3.5. Период на изпълнение

Периодът на изпълнение е 11 месеца, но не по късно от  15.11.2020  г.

Участниците трябва да изготвят подробен график, в който следва да се конкретизират сроковете за изпълнение на всяка дейност и поддейност от настоящата поръчка. Графикът за изпълнение трябва да бъде съобразен с продължителността на дейността и не може да надвишава 11 месеца от дата на сключване на договора.

4. ТЕКУЩО СЪСТОЯНИЕ

През 2018 г. беше приет нов Закон за хората с увреждания (ЗХУ), който урежда обществените отношения, свързани с упражняването на правата на хората с увреждания в нашата страна. Целта на закона е да насърчава, защитава и гарантира пълноценното и равноправно упражняване на правата и свободите на хората с увреждания, да създава  условия за социално приобщаване на тази уязвима група, както и да предоставя подкрепа за хората с увреждания  и техните семейства.

В Член 5 от ЗХУ се определят областите на подкрепа за хората с увреждания – здравеопазване, образование, заетост, жилищно осигуряване, достъпна среда в урбанизираните територии и обществени сгради, транспорт, култура, спорт, личен живот, обществен и политически живот, правосъдие и т.н. Основните средства за оказване на подкрепа за целевата група с цел социалното им приобщаване са – медицинска, социална, професионална, трудова и психологическа рехабилитация; образование и професионално обучение; услуги, подпомагащи трудовата реализация; достъпност и разумни улеснения; социални услуги; финансова подкрепа; достъпна информация; достъп до правосъдие и правна защита; осигуряване на лична мобилност с максимална степен на самостоятелност; лична помощ; универсален дизайн и други средства. 

Законът разпорежда също така, че държавната политика за реализиране на правата на хората с увреждания се осъществява от министъра на труда и социалната политика, чрез координация на:  дейностите на държавните органи, имащи отношение към реализиране правата на хората с увреждания; събирането на данни от различни институции и организации, на базата на които се изготвят отчети, анализи и годишни доклади за спазването правата на целевата група; изпълнението на националните ангажименти по прилагане на Конвенцията за правата на хората с увреждания (КПХУ), както и на международните актове във връзка с правата на хората с увреждания и др. За изпълнение на посочените по-горе функции и други такива, касаещи политиката за правата на хората с увреждания законът определя, че министърът на труда и социалната политика се подпомага и от АХУ.  

Член 10 от ЗХУ определя Агенцията за хората с увреждания като изпълнителна агенция към министъра на труда и социалната политика, юридическо лице на бюджетна издръжка, а съгласно § 12 и § 28, т. 3 от ПЗР на ЗХУ, считано от 01.01.2021 г. АХУ се преобразува в Държавна агенция към Министерския съвет. Съгласно същата разпоредба ДАХУ ще координира осъществяването на държавната политика за правата на хората с увреждания. В ал. 3 на чл. от ЗХУ  са разписани функциите на Агенцията до 2021 г. като една от основните й такива е изготвянето на шестмесечни и годишни отчети за изпълнението на политиките за правата на хората с увреждания. Запазва се нейният ангажимент да води и поддържа информационна система за хората с увреждания. 

Имайки предвид целите, заложени в ЗХУ, разпоредбите на КПХУ и това, с което е ангажирана АХУ в краткосрочен и дългосрочен план, настоящият проект на АХУ „Развитие на инструментите за формиране и прилагане на политиките за интеграция на хората с увреждания“ по схема за безвъзмездна финансова помощ по Оперативна програма „Развитие на човешките ресурси 2014-2020”, съфинансирана от Европейския съюз, с така разписаните дейности подготвя условията за отчитане степента и начина на изпълнение на държавната политика по реализиране на правата на хората с увреждания (съгласно §12 от ПЗР на ЗХУ).

Във връзка с изложеното по-горе и с влизане в сила на новия Закон за хората с увреждания от 01.01.2019 г., а от 01.04.2019 г. и на Правилника за прилагане на Закона за хората с увреждания (ППЗХУ) следва да се изработи подробен инструментариум за събиране и докладване на постигнатите резултати по отношение на реализирането на  правата на хората с увреждания в съответствие с разпоредбите на КПХУ. 
През периода 2011 – 2013 г. Агенцията за хората с увреждания изпълни проект № BG 051PO001-6.2.06 „Създаване на единна система за управление на цялостния процес по реализация на държавната политика за работа с хората с увреждания в България”, финансиран от ОП „Развитие на човешките ресурси”, съфинансирана от Европейски социален фонд. Част от този проект бе разработването и внедряването на единна, централизирана национална база данни за социално-икономическия статус на хората с увреждания и за институциите, заети с обслужването им, както и разработването и внедряването на информационна система, обслужваща базата данни. В съответствие със заложените в проекта дейности през 2012 г. се извърши проверка на административната информационна система (АИС) за съответствие с изискванията на раздел ІІІ от Наредбата за общите изисквания за оперативна съвместимост (Наредбата). В резултат на проверката АИС на АХУ бе оценена и сертифицирана съгласно изискванията на чл. 125 и чл. 128 от Наредбата със Сертификат  № 06-1017 от 10.09.2012 г. Всички контролни органи, които са проверявали дейността на АХУ по един или друг повод, в т.ч. и АИС  са констатирали, че информационната система отговаря на всички нормативни изисквания към момента на приемането си в експлоатация, като е надлежно сертифицирана и техническото задание за системата е съгласувано по съответния нормативен ред от съответния орган по сертифициране с УРИ по акредитация: 06.
Чрез тази информационна система Република България изпълнява разпоредбите на чл. 31 от КПХУ, който гласи, че държавите - страни по Конвенцията, се задължават да събират подходяща информация, включително статистически и научни данни, които да им дадат възможност да формулират и прилагат политики за хората с увреждания с оглед ефективната им реализация.

Основните задачи на системата са цифровизиране и уеднаквяване на дейностите, обектите и номенклатурите, свързани с дейността на Агенцията за хората с увреждания.

За тази цел в системата са създадени следните модули:

1. Административен модул; 

2. Модул за импорт на данни; 

3. Модул за обмен на данни с външни информационни системи; 

4. Контролен модул – позволява контрол върху получената в системата информация от външни източници и информационни системи;

5. Модул за текущ мониторинг и контрол на политиките за интеграция на хората с увреждания; 

6. Регистър на хората с трайни увреждания, съгласно чл. 9 от ЗИХУ; 

7. Модули на програмите, насочени към хората с трайни увреждания;

8. Регистър на специализираните предприятия и кооперации на хората с увреждания, съгласно чл. 8, т. 3 от ЗИХУ;
9. Регистър на лицата, осъществяващи дейности по предоставяне на медицински изделия и помощни средства, приспособления и съоръжения за хората с увреждания и на издадените им удостоверения – поддържа списък на издадените удостоверения на лицата, вписани в регистъра, техните обекти, сервизни бази, слухопротезни центрове и лаборатории за индивидуални отливки, съгласно чл. 8, т. 1;

10. Модул за проверки на място; 

11. Модул за проследяване състоянието на заведените дела – поддържа списък на делата на АХУ, където юристите на Агенцията могат да вписват и следят състоянието и хронологията на всяко заведено дело;

12. Модул за проследяване изпълнението на заявки за плащане от и към АХУ; 

13. Модул за проследяване на получената информация относно определените и обявените работни места по чл. 27 от ЗИХУ – поддържа списък на определените и обявените от работодателите свободни работни места, съгласно чл. 315 от Кодекса на труда и чл. 27 от ЗИХУ;

14. Модул за нотификация;

15. Модул за национално представените организации на и за хора с увреждания;

16. Модул за анализи, справки и отчети.

Системата дава възможност в публичната й част да се попълват данни за достъпност на обекти на държавни, общински, частни и пр. организации и фирми относно: осигурени паркоместа, осигурени услуги за незрящи лица,  осигурени жистомимични услуги, достъпни туристически маршрути, адаптирани вход, санитарни помещения, гишета/мест и пр. Така хората с увреждания винаги могат да получат информация за ползване при спешна необходимост на аптеки, лечебни заведения, сервизно обслужване и пр. Могат да организират свободното си време по отношение достъпване на културни, туристически, спортни и пр. обекти.

През 2018 г. АХУ разработи „Общо системно решение за административно и социално обслужване на хората с увреждания и свързаните с тях административни услуги, чрез създаване и управление на профил на хората с увреждания“ (Профил). 









С разработения Профил на хората с увреждания информационната система на АХУ се надгради с нови функционалности с цел осигуряване Чрез Профила се достъпват данни за предоставяните от НЗОК, НОИ, АСП, НАП, АЗ, МОН и АЗ услуги за хора с увреждания. В тази връзка бяха разработени всички необходими интерфейси за автоматизиран обмен на данни с НЗОК, НОИ, АСП, НАП, НЕЛК и АЗ. Информационната система на АХУ се  интегрира с хоризонталните системи на електронното управление. Профилът на хората с увреждания е достъпен през уеб-интерфейса на Системата за е-Връчване за регистрирани потребители. Услугата предоставя на всяко физическо лице с увреждане с регистрация в Системата за сигурно е-връчване достъп до съхраняваните за него данни в регистри на първични администратори чрез изградените уеб-услуги в Профила на хората с увреждания.

Информационната система  има възможност за надграждане на събираната в нея информация. Тя дава възможност за вземане на решения на базата на събраната статистическа информация за човешки, материален и финансов ресурс, която да се ползва от физически и юридически лица по определен ред, съгласно Закона за достъп до обществена информация и Закона за защита на личните данни. Достъпът до публичната част на системата е свободен, съобразен с изискванията на националните и международни стандарти за ползване от хората с различни видове увреждания. Тя има лесна за четене версия и такава  за незрящи, както  и карта за по-лесно ориентиране в сайта.
5. ИЗИСКВАНИЯ КЪМ ИЗПЪЛНЕНИЕ НА ПОРЪЧКАТА

5.1. Общи изисквания към изпълнението на обществената поръчка

Обществената поръчка се изпълнява в рамките на проект „Развитие на инструментите за формиране и прилагане на политиките за интеграция на хората с увреждания“ по Договор за безвъзмездна финансова помощ BG05M9OP001-3.013-0001 финансиран по Оперативна програма „Развитие на човешките ресурси” 2014-2020, съфинансиран от Европейския социален фонд на Европейския съюз. Изпълнителят следва да спазва всички нормативни изисквания  по отношение на дейността на Агенция за хората с увреждания и електронното управление в Република България. 

5.2. Общи организационни принципи 

Задължително изискване е да се спазят утвърдените хоризонтални и вертикални принципи на организация на изпълнението на предмета на обществената поръчка за гарантирано постигане на желаните резултати от проекта, така че да се покрие пълният набор от компетенции и ноу-хау, необходими за изпълнение на предмета на поръчката, а също така да се гарантира и достатъчно ниво на ангажираност с изпълнението и проблемите на проекта:

o Хоризонталният принцип предполага ангажиране на специалисти от различни звена, така че да се покрие пълният набор от компетенции и ноу-хау по предмета на проекта и същевременно екипът да усвои новите разработки на достатъчно ранен етап, така че да е в състояние пълноценно да ги използва и развива и след приключване на проекта;

o Вертикалният принцип включва участие на експерти и представители на различните управленски нива.

Приемане на изпълнението на обществената поръчка:

Изпълнението на всеки етап от настоящата поръчка се предава от Изпълнителя и приема от Възложителя чрез двустранно подписани приемо-предавателни протоколи.  Окончателното приемане на изпълнението на обществената поръчка се удостоверява чрез подписване на двустранен окончателен приемо-предавателен протокол по следните документи:
· Начален доклад – до 3 седмици от подписването на договора; 

· Междинните доклади трябва да бъдат представяни и да се предават при приключване на всяка от дейностите и поддейностите и/или при настъпване на събитие, като представянето на първи междинен доклад едо 2 месеца от одобряване на началния доклад;

· Първи вариант на заключителния доклада – до 2 седмици след съгласуване с Изпълнителя на реализиращата се поръчка на АХУ - Изработване на метод за развитие на инструментите за формиране и прилагане на политиките за интеграция на хората с увреждания, както и на начина и процедурите на технологичното включване на резултатите в единната информационна система;
· Окончателен заключителен доклад и резюме – до 2 седмици от предоставянето на коментари по първия вариант на заключителния доклад.

Управление на качеството:

Участникът трябва да представи в техническото си предложение подробно описание на средствата и методиката за осигуряване на качеството, които смята да използва по време на изпълнение на проекта. Всички дейности по осигуряване на качеството трябва да бъдат изпълнени в пълно съответствие с изискванията на Възложителя и спецификите на информационната система.

Методиката за осигуряване на качеството трябва да съдържа като минимум следните елементи:

•
Планиране на качеството – идентифициране на стандартите за качество за конкретните дейности от обществената поръчка и начините за спазването им. 

•
Гарантиране на качеството – всички планирани и систематични действия в рамките на системата за качество, които дават увереност, че изпълнението на конкретните дейности, предмет на обществената поръчка, ще отговарят на съответните стандарти. 

•
Качествен контрол – проследяване на конкретни резултати, за да се определи дали отговарят на зададените стандарти и да се набележат начини за отстраняване на причините за незадоволителните резултати.

Участникът по настоящата обществена поръчка трябва да използва утвърдена методика за осигуряване на качеството и да я опише в техническото си предложение. В методиката той трябва да посочи кои подходи, средства и техники ще прилага при гарантиране на качеството на дейностите и как ще изпълни посочените по-горе елементи. Участникът трябва да представи в техническото си предложение и процедура за регистриране, управление и отстраняване на установените несъответствия в софтуерната разработка.

5.3. Управление на проекта

Всеки участник в процедурата трябва да предложи методология за управление на проекта и да опише действията, чрез които планира да управлява изпълнението на поръчката, като включи и ресурса който ще му бъде необходим за самото изпълнение. Участниците трябва да опишат организацията за управление и изпълнение, начина на взаимодействие между членовете на екипа на Изпълнителя, както и между екипите на Възложителя и Изпълнителя и мерките за осигуряване и контрол на качеството на изпълнение на поръчката. За успешното изпълнение на проекта участниците в настоящата обществена поръчка трябва да предложат организация за управление на проектната комуникация.

Участниците трябва да опишат в техническите си предложения как чрез предлаганата от тях методология ще се осигури:

Координиране на усилията на експертите от страна на Изпълнителя и Възложителя и осигуряване на висока степен на взаимодействие между членовете на проектния екип;
Оптимално използване на ресурсите;

Текущ контрол по изпълнението на проектните дейности;

Разпространяване навреме на необходимата информация до всички участници в проекта, като за целта участниците трябва да предложат комуникационен план;
Идентифициране на промени и осигуряване на техните анализ и координация;
Осигуряване на качеството и полагане на усилия за непрекъснато подобряване на работата за удовлетворяване на изискванията на участниците в проекта.
Методологията трябва да включва подробно описание на:

фазите на проекта;

организация на изпълнение:

· структура на екипа на Изпълнителя;

· начин на взаимодействие между членовете на екипа на Изпълнителя;

· връзки за взаимодействие с екипа на Възложителя;

проектна документация:

· видове доклади;

· техническа и експлоатационна документация;

· време на предаване;

· съдържание на документите;

· управление на версиите;

управление на качеството;
график за изпълнение на проекта.

В графика участниците трябва да опишат дейностите и стъпките за тяхното изпълнение максимално детайлно, като покажат логическата връзка между тях. В графика трябва да са посочени датите за предаване на всеки от документите, изготвени в изпълнение на обществената поръчка.
5.4. Управление на риска

Участникът трябва да опише в техническото си предложение дейностите по управление на риска, като подробно:

•
Разгледа всеки един от рисковете, дефинирани от Възложителя по-долу;

•
Отчете всички възможни аспекти на проявление и области и сфери на влияние на описаните рискове и оцени и предвиди степента на въздействието им върху изпълнението на всяка от дейностите по договора;

•
Предложи ефективни мерки за предотвратяване или преодоляване на всички идентифицирани от Възложителя и участника рискове за всяка една от дейностите по поръчката;

По-значимите рискове, които Възложителят е идентифицирал и могат да възникнат във връзка с изпълнението на поръчката са посочени в таблицата по-долу.

	№
	Наименование на риска
	Вероятност
	Влияние

	1.
	Недобра комуникация между екипите на Възложителя и Изпълнителя по време на аналитичните дейности на проекта, в резултат на което може да се получи неразбиране на действителните нужди на Възложителя и непостигане на целите на поръчката
	Средна
	Високо

	2.
	Недостатъчна яснота по правната рамка и/или променяща се правна рамка по време на изпълнение на поръчката, което може да доведе до концептуални непълноти и разминавания между цели и резултати
	Средна
	Високо

	3.
	Недостатъчна ангажираност на персонала по време на извличане на изискванията към системата в резултат на което могат да се получат непълноти и/или забавяне
	Ниска
	Високо

	4.
	Риск за администрирането на системата след изтичане на периода на гаранционна поддръжка
	Ниска
	Високо

	5.
	Невъзможност на Изпълнителя да спази предложените срокове за изпълнение на дейностите
	Средна
	Високо


На база на идентифицираните рискове, участникът трябва да представи Методология с План за управление на риска като част от техническото предложение. Планът трябва да регламентира начина на определяне на рисковете и заплахите при изпълнение на договора, подход за идентифициране и оценяване на риска, както и превантивните стъпки за недопускане на негативното влияние на даден риск или заплаха за проекта. Планът за управление на риска трябва да описва и предвидените от участника мерки за своевременно адресиране на идентифицираните рискове. Участникът следва да добави в своето техническо предложение и други рискове, които е идентифицирал към момента на подаване на офертата и смята за значими и релевантни за изпълнението на настоящата поръчка.

6. ЕТАПИ НА ИЗПЪЛНЕНИЕ НА ПРОЕКТА

В техническото си предложение участниците трябва да предложат подход за изпълнение на софтуерната разработка, като включат минимум следните етапи:

6.1. Анализ на данните и изискванията
· Надграждане на съществуващи вътрешноадминистративни услуги:
6.1.1. Специфични изисквания към етапите на бизнес анализа и разработка

- Ревизиране на бизнес – процесите съгласно новите разпоредби на нормативните документи;

- Актуализиране, надграждане и изработване на модулите в системата в съобразно  изпълнението на дейности 1, 2 и 4.
Независимо от източника на финансиране са приложими и предварителните условия за допустимост (Приложение №1 от Пътната карта за електронно управление 2016-2020) за финансиране на проекти по ОП "Добро управление".
В процеса на бизнес анализ да бъде изследвана съвместимостта на бизнес процесите на Възложителя с вече одобрени оптимизирани референтни модели за предоставяне на услуги и нормативни изисквания на Базисен модел за Комплексно административно обслужване в държавната администрация. При наличие на разработени модели за предоставяне на услуги по „Епизоди от живота“ и „Събития от бизнеса“, които включват услуги, предоставяни от Възложителя, да бъдат съобразени нуждите от модификации в референтните модели, за да се постигне подобряване на времето и намаляване на административната тежест при комплексно обслужване, спрямо предоставянето на отделните услуги поединично.
6.1.2. Специфични изисквания при оптимизиране на процесите по заявяване на електронни административни услуги в зависимост от заявителя

Неприложимо, няма да се разработват електронно административни услуги.
6.1.3. Изисквания за оптимизиране на процесите по подаване на декларации, изискуеми в съответствие с нормативната уредба и вътрешните правила

Неприложимо, няма да се разработват електронно административни услуги.
6.1.4. Изисквания към регистрите и предоставянето на административните услуги

Неприложимо, няма да се разработват електронно административни услуги.

6.2. Изготвяне на системен проект

Изпълнителят трябва да изготви системен проект, който подлежи на одобрение от Възложителя. В системния проект трябва да са описани всички изисквания за реализирането на системата. Изготвянето на системния проект включва следните основни задачи:

· Определяне на концепция на информационната система на базата на техническото задание;

· Дефиниране на детайлни изисквания и бизнес процеси, които трябва да се реализират в системата;

· Дизайн на информационната система, хардуерната и комуникационната инфраструктура;

· Изготвяне на план за техническа реализация;

· Определяне на потребителския интерфейс.

Изпълнението на задачите изисква дефиниране на модели на бизнес процеси, модели на стандартни справки и анализи, модели на печатни бланки, политика за сигурност и защита на данните, основни изграждащи блокове, транзакции, технология на взаимодействие, мониторинг на системата, спецификация на номенклатурите, роли в системата и други. При документирането на изискванията, с цел постигане на яснота и стандартизация на документите, е необходимо да се използва стандартен език за описание на бизнес процеси – BPMN.

Системният проект подлежи на одобрение от Възложителя. В случай на забележки, корекции или допълнения от страна на Възложителя  Изпълнителят е длъжен да ги отрази в системния проект в срок не по-късно от 5 работни дни.

6.3. Разработване на софтуерното решение

Етапът на разработка включва изпълнението на следните задачи:

· Разработка на прототип, който трябва да бъде одобрен от Възложителя и въз основа на който трябва да се разработи цялата система;

· Разработка на модулите на информационната система съгласно изискванията на настоящото техническо задание и системния проект;

· Провеждане на вътрешни тестове на системата (в среда на разработчика);

· Изготвяне на детайлни сценарии за провеждане на приемателните тестове за етапи „Тестване“ и „Внедряване“ на проекта.

За изпълнение на дейностите по разработка на системата участниците в настоящата обществена поръчка трябва да опишат в своите технически предложения приложим подход (методология) за софтуерна разработка, която ще използват, както и инструментите за разработка и средата за провеждане на вътрешните тестове. Участниците трябва да опишат как предложеният от тях подход ще бъде адаптиран за успешната реализация на системата.

 6.4. Тестване

Изпълнителят трябва да проведе тестване на софтуерното решение в създадена за целта тестова среда, за да демонстрира, че изискванията са изпълнени. Изпълнителят трябва да предложи и опише методология за тестване, която ще използва в план за тестване с описание на обхвата на тестването, вид и спецификация на тестовете, управление на дефектите, регресионна политика, инструменти, логистично осигуряване и други параметри на процеса.

6.5. Внедряване

Изпълнителят трябва да внедри софтуерното решение в информационната и комуникационна среда на Агенция за хората с увреждания. Това включва инсталиране, конфигуриране и настройка на програмните компоненти на системата в условията на експлоатационната среда на АХУ.
6.6. Обучение

Изпълнителят трябва да организира и е длъжен да осигури за своя сметка:

Учебни материали;

Лектори.

6.7. Гаранционна поддръжка

Изпълнителят трябва да осигури за своя сметка гаранционна поддръжка за период от минимум 24 месеца след приемане в експлоатация на системата. 

При необходимост, по време на гаранционния период трябва да бъдат осъществявани дейности по осигуряване на експлоатационната годност на софтуера и ефективното му използване от Възложителя, в случай че настъпят явни отклонения от нормалните експлоатационни характеристики, заложени в системния проект.

Изпълнителят следва да предоставя услугите по гаранционна поддръжка, като предоставя за своя сметка единна точка за достъп за приемане на телефонни и e-mail съобщения.

Приоритетите на проблемите се определят от Възложителя в зависимост от влиянието им върху работата на администрацията. Редът на отстраняване на проблемите се определя в зависимост от техния приоритет. 

Минималният обхват на поддръжката трябва да включва: 

· Извършване на диагностика на докладван проблем с цел осигуряване на правилното функциониране на системите и модулите; 

· Отстраняване на дефектите, открити в софтуерните модули, които са модифицирани или разработени в обхвата на проекта; 

· Консултации за разрешаване на проблеми по предложената от Изпълнителя конфигурация на средата (операционна система, база данни, middleware, хардуер и мрежи), използвана от приложението, включително промени в конфигурацията на софтуерната инфраструктура на мястото на инсталация; 

· Възстановяването на системата и данните при евентуален срив на системата, както и коригирането им в следствие на грешки в системата; 

· Експертни консултации по телефон и електронна поща за системните администратори на Възложителя за идентифициране на дефекти или грешки в софтуера;

· Актуализация и предаване на нова версия на документацията на системата при установени явни несъответствия с фактически реализираните функционалности, както и в случаите, в които са извършени действия по отстраняване на дефекти и грешки, в рамките на гаранционната поддръжка. 

Изпълнителят на поръчката следва да осигури постоянна 24 месечна гаранционна поддръжка на внедрения от него софтуер. При стартирането на етапа Изпълнителят следва да предаде на Възложителя План за изпълнение на гаранционната поддръжка. Той се задължава да отстранява в гаранционния срок всички установени от Възложителя дефекти на софтуера и несъответствия с експлоатационната документация. В случай на нужда, Изпълнителят на поръчката трябва да разполага с необходимия ресурс и капацитет, който да му позволява да отстранява своевременно възникналите проблеми със софтуера, така че да не се прекъсва нормалния процес на работа на Възложителя, при следните срокове за реакция и отстраняване на проблеми съгласно приоритета на проблема:

•
При грешки с критични последици за основната функционалност на приложението или неработоспособност - разрешаване на проблема до 4 (четири) работни часа, считано от уведомяването от страна на АХУ, като това включва възстановяване на работоспособността на информационната система чрез коригиране на грешката или временно решение за възстановяване на работоспособността му.

•
При грешки, водещи до затруднение в процеса на работа (функциониране в ограничен режим) - разрешаване на проблема до 8 (осем) работни часа, считано от уведомяването от страна на АХУ.

•
При грешки с минимални последици за нормалното обслужване на бизнес процесите - разрешаване на проблема до 3 (три) работни дни, считано от уведомяването от страна на АХУ.

Възможните проблеми на Възложителя с внедрения софтуер се разделят на три групи в зависимост от приоритета им: 

•
нарушаване на основните функционалности на структуроопределящите компоненти, водещо до пълната системна неработоспособност;

•
частично нарушаване на функционалностите на структуроопределящите компоненти, водещо до частична системна неработоспособност;

•
нарушаване на функционалности на неструктуроопределящите компоненти, водещо до частична системна неработоспособност. 

Приоритетите на проблемите се определят от Възложителя в зависимост от влиянието им върху работата на потребителите. Редът на отстраняване на проблемите се определя в зависимост от техния приоритет. Минималният обхват на поддръжката трябва да включва:

•
Извършване на диагностика на рапортуван проблем с цел осигуряване на правилното функциониране на системите;

•
Отстраняване на дефектите, открити в софтуерните системи, които са внедрени в обхвата на проекта;

•
Консултация за разрешаване на проблеми по предложената конфигурация на средата (операционна система, база данни, middleware, хардуер и мрежи), използвана от приложението, включително промени в конфигурацията на софтуерната инфраструктура на мястото на инсталация;

•
Консултации относно функционалността на приложението в работното време на Възложителя - от 9:00 до 18:00 часа всеки работен ден от седмицата;

•
Периодично извършване и мониторинг на процедурите по архивиране;

•
Възстановяване на системата и данните при евентуален срив на системата, както и коригирането им в следствие на грешки в системата;

•
Експертна поддръжка на потребителите на софтуера по телефон и електронна поща в рамките на работното време (от 9:00 до 18:00 часа всеки работен ден от седмицата);

•
Актуализация на документацията на системата в резултат от извършени действия в рамките на поддръжката и предаването й на Възложителя.

За осъществяване на своите гаранционни задължения участникът следва да предложи в техническото си предложение процедура за гаранционно обслужване.

Изпълнителят трябва да има Система за регистриране на проблеми, в която администраторите на системата от страна на Възложителя да регистрират заявка за отстраняване на проблем, действия по заявката и отстраняване. 

Гаранционната и техническа поддръжка не включва добавяне или доразвиване на  функционалности.

Всеки участник следва да представи като част от офертата си документ „Описание на гаранционната и техническа поддръжка”, която предлага, а така също и примерни екрани от системата за рапортуване на проблеми.

7. ОБЩИ ИЗИСКВАНИЯ ЗА ИНФОРМАЦИОННИ СИСТЕМИ В ДЪРЖАВНАТА АДМИНИСТРАЦИЯ

7.1. Функционални изисквания към информационната система

7.1.1. Интеграция с външни информационни системи
Неприложимо, няма да има интеграция с други системи на държавната администрация

7.1.2. Интеграционен слой

Неприложимо, няма да има интеграция с други системи на държавната администрация

   7.1.3. Технически изисквания към интерфейсите

Приложните програмни интерфейси трябва да отговарят на следните архитектурни, функционални и технологични изисквания:

· Служебните онлайн интерфейси трябва да се предоставят като уеб-услуги (web-services) и да осигуряват достатъчна мащабируемост и производителност за обслужване на синхронни заявки (sync pull) в реално време, с максимално време за отговор на заявки под 1 секунда за 95% от заявките, които не включват запитвания до регистри и външни системи. Изпълнителят трябва да обоснове прогнозирано натоварване на Системата и да предложи критерии за оценка на максимално допустимото време за отговор на машинна заявка. Критерият за оценка следва да се основава на анализ на прогнозираното натоварване и на наличния хардуер, който ще се използва. Изпълнителят трябва да представи обосновано предложение за минималното време за отговор на заявка на базата на посочените по-горе критерии и да осигури нужните условия за спазването му;

· Всички публични и служебни онлайн интерфейси трябва да бъдат реализирани с поддръжка на режими “push” и „pull”, в асинхронен и синхронен вариант – практическото прилагане на всяка от комбинациите трябва да бъде определено на етап бизнес-анализ и да бъдат съобразени реалните казуси (use cases), които всеки интерфейс обслужва;

· Трябва да се реализира интегриране на модул за разпределен кохерентен кеш (Distributed Caching) на „горещите данни“, които Системата получава и/или които се обменят през служебните онлайн интерфейси, като логиката на Системата трябва гарантира кохерентност (Cache Coherency) между кешираните данни и данните, съхранявани в базите данни; 

· Да бъде предвидено създаването и поддържането на тестова среда, достъпна за използване и извършване на интеграционни тестове от разработчици на информационни системи, включително такива, изпълняващи дейности за други администрации или за бизнеса, с цел по-лесно и устойчиво интегриране на съществуващите и бъдещи информационни системи.

7.1.4. Електронна идентификация на потребителите

· Електронната идентификация на всички потребители трябва да бъде реализирана в съответствие с изискванията на Регламент ЕС 910/2014 и Закона за електронната идентификация;

· Системата трябва да поддържа и стандартен подход за регистрация на потребители с потребителско име и парола - за потребители, които нямат издадени удостоверения за електронна идентичност;

· Процесът по регистрация на потребители трябва да бъде максимално опростен и бърз, но трябва да включва следните специфични стъпки:

· Визуализиране на информация относно стъпките по регистрация и информация във връзка с процеса за потвърждаване на регистрацията и активиране на потребителския профил. Съвети към потребителите за проверка на настройките на имейл клиентите, свързани с блокиране на спам, и съвети за включване на домейна на Възложителя в "бял списък";

· Избор на потребителско име с контекстна валидация на полетата (in-line validation), включително и за избраното потребителско име;

· Избор на парола с контекстна валидация на полето (in-line validation) и визуализиране на сложността на паролата като "слаба", "нормална" и "силна";

· Реализиране на функционалност за потвърждение и активиране на регистрацията чрез изпращане на съобщение до регистрирания имейл адрес на потребителя с хипер-линк, с еднократно генериран токън с ограничена времева валидност за потвърждение на регистрацията. Възможност за последващо препращане на имейла за потвърждение, в случай че е бил блокиран от системата на потребителя.

7.1.5. Отворени данни

· Да бъде предвидена разработката и внедряването на отворени онлайн интерфейси и практически механизми, които да улеснят търсенето и достъпа до данни, които са на разположение за повторна употреба, като например списъци с основни документи и съответните метаданни, достъпни онлайн и в машинночетим формат, както и интеграция с портала за отворени данни http://opendata.government.bg, който съдържа връзки и метаданни за списъците с материали, съгласно изискванията на Закона за достъп до обществена информация (ЗДОИ);

· Трябва да се разработят процеси по предоставяне на данни в отворен, машинночетим формат заедно със съответните метаданни. Форматите и метаданните следва да съответстват на официалните отворени стандарти.

7.1.6. Формиране на изгледи

Потребителите на Системата трябва да получават разрези на информацията чрез филтриране, пренареждане и агрегиране на данните. Резултатът се представя чрез:

· Визуализиране на таблици;

· Графична визуализация на екран;

· Разпечатване на хартиен носител;

· Експорт на данни в един или в няколко от изброените формати – ODF, Excel, PDF, HTML, TXT, XML, CSV.

7.1.7. Администриране на системата

Системата трябва да осигурява администриране на потребителите и правата за достъп.

7.2. Нефункционални изисквания към информационната система

7.2.1. Авторски права и изходен код

· Всички компютърни програми, които се разработват за реализиране на Системата, трябва да отговарят на критериите и изискванията за софтуер с отворен код;

· всички авторски и сродни права върху произведения, обект на закрила на Закона за авторското право и сродните му права, включително, но не само, компютърните програми, техният изходен програмен код, структурата и дизайнът на интерфейсите и базите данни, чието разработване е включено в предмета на поръчката, възникват за Възложителя в пълен обем без ограничения в използването, изменението и разпространението им и представляват произведения, създадени по поръчка на Възложителя съгласно чл. 42, ал. 1 от Закона за авторското право и сродните му права;

· Приложимите и допустими лицензи за софтуер с отворен код са:
· GPL (General Public License) 3.0

· LGPL (Lesser General Public License)

· AGPL (Affero General Public License)

· Apache License 2.0

· New BSD license

· MIT License

· Mozilla Public License 2.0

· Изходният код (Source Code), разработван по проекта, както и цялата техническа документация трябва да бъде бъдат публично достъпни онлайн като софтуер с отворен код от първия ден на разработка чрез използване на система за контрол на версиите и хранилището по чл. 7в, т.18 от ЗЕУ;

· Да се изследва възможността резултатният продукт (Системата) да се изгради частично (библиотеки, пакети, модули) или изцяло на базата на съществуващи софтуерни решения, които са софтуер с отворен код. Когато е финансово оправдано, да се предпочита този подход пред изграждането на собствено софтуерно решение в цялост, от нулата. Избраният подход трябва да бъде детайлно описан в техническото предложение на участниците;

· Да бъде предвидено използването на Система за контрол на версиите и цялата информация за главното копие на хранилището, прието за оригинален и централен източник на съдържанието, да бъде достъпна публично, онлайн, в реално време.

7.2.2. Системна и приложна архитектура

· Системата трябва да бъде реализирана като разпределена модулна  информационна система. Системата трябва да бъде реализирана със стандартни технологии и да поддържа общоприети комуникационни стандарти, които ще гарантират съвместимост на системата с бъдещи разработки. Съществуващите модули функционалности трябва да бъдат рефакторирани и/или надградени по начин, който да осигури изпълнението на настоящето изискване;

· Бизнес процесите и услугите трябва да бъдат проектирани колкото се може по-независимо с цел по-лесно надграждане, разширяване и обслужване. Системата трябва да е максимално параметризирана и да позволява настройка и промяна на параметрите през служебен (администраторски) потребителски интерфейс;

· Трябва да бъде реализирана функционалност за текущ мониторинг, анализ и контрол на изпълнението на  бизнес процесите в Системата;

· При разработката, тестването и внедряването на Системата Изпълнителят трябва да прилага наложили се архитектурни (SOA, MVC или еквивалентни) модели и дизайн-шаблони,  както и принципите на обектно ориентирания подход за разработка на софтуерни приложения;

· Системата трябва да бъде реализирана със софтуерна архитектура, ориентирана към услуги - Service Oriented Architecture (SOA);

· Взаимодействията между отделните модули в Системата трябва да се реализират и опишат под формата на уеб-услуги (Web Services), които да са достъпни за ползване от други системи в държавната администрация. За всеки от отделните модули/функционалности на Системата следва да се реализират и опишат приложни програмни интерфейси – Application Programming Interfaces (API). Приложните програмни интерфейси трябва да са достъпни и за интеграция на нови модули и други вътрешни или външни системи;

· Приложните програмни интерфейси и информационните обекти задължително да поддържат атрибут за версия;

· Версията на програмните интерфейси, представени чрез уеб-услуги, трябва да поддържа версията по един или няколко от следните начини:

· Като част от URL-а

· Като GET параметър

· Като HTTP header (Accept или друг)

· За всеки отделен приложен програмен интерфейс трябва да бъде разработен софтуерен комплект за интеграция (SDK) на поне две от популярните развойни платформи (.NET, Java, PHP);

· Системата трябва да осигурява възможности за разширяване, резервиране и  балансиране на натоварването между множество инстанции на сървъри с еднаква роля;

· При разработването на Системата трябва да се предвидят възможни промени, продиктувани от непрекъснато променящата се нормативна, бизнес и технологична среда. Основно изискване се явява необходимостта информационната система да бъде разработена като гъвкава и лесно адаптивна, като отчита законодателни, административни, структурни или организационни промени, водещи до промени в работните процеси;

· Изпълнителят трябва да осигури механизми за реализиране на бъдещи промени в Системата без промяна на съществуващия програмен код. Когато това не е възможно, времето за промяна, компилиране и пускане в експлоатация трябва да е сведено до минимум. Бъдещото развитие на Системата ще се налага във връзка с промени в правната рамка, промени в модела на работа на потребителите, промени във външни системи, интегрирани със Системата, отстраняване на констатирани проблеми, промени в модела на обслужване и др. Такива промени ще се извършват през целия период на експлоатация на системата, включително и по време на гаранционния период;

· Архитектурата на Системата и всички софтуерни компоненти (системни и приложни) трябва да бъдат така подбрани и/или разработени, че да осигуряват  работоспособност и отказоустойчивост на системата, както и недискриминационно инсталиране (без различни условия за инсталиране върху физическа и виртуална среда) и опериране в продуктивен режим, върху виртуална инфраструктура, съответно върху Държавния хибриден частен облак (ДХЧО);

· Изпълнителят трябва да проектира, подготви, инсталира и конфигурира като минимум следните среди за Системата: тестова, стейджинг, продуктивна;

· Системата трябва да бъде разгърната върху съответните среди (тестова за вътрешни нужди, тестова за външни нужди, стейджинг и продуктивна);

· Тестовата среда за външни нужди трябва да бъде създадена и поддържана като "Sandbox", така че да е достъпна за използване и извършване на интеграционни тестове от разработчици на информационни системи, включително такива, изпълняващи дейности за други администрации или бизнеса, с цел по-лесно и устойчиво интегриране на съществуващи и бъдещи информационни системи. Тестовата среда за външни нужди трябва да е напълно отделна от останалите среди и нейното използване не трябва да влияе по никакъв начин на нормалната работа на останалите среди или да създава каквито и да било рискове за информационната сигурност и защитата на личните данни;

· В Техническото си предложение участникът трябва да опише добрите практики, които ще прилага по отношение на всеки аспект от системната и приложната архитектура на Системата;

· За търсене трябва да се използват системи за пълнотекстово търсене (например Solr, Elastic Search). Не се допуска използването на индекси за пълнотекстово търсене в СУБД;

· Системата трябва да бъде разработена така, че да позволява използването ѝ от много различни институции (т.нар. multitenancy), като за използване от нова институция не трябва да се изисква нова инсталация;

· Трябва да бъде създаден административен интерфейс, чрез който може да бъде извършвана конфигурацията на софтуера;

· Всеки обект в системата трябва да има уникален идентификатор;

· Записите в регистрите не трябва да подлежат на изтриване или на промяна, а всяко изтриване или промяна трябва да представлява нов запис.

7.2.3. Повторно използване (преизползване) на ресурси и готови разработки

Проектът следва максимално да преизползва налични публично достъпни инструменти, библиотеки и платформи с отворен код.

За реализацията на системата следва да се използват в максимална степен софтуерни библиотеки и продукти с отворен код.

1. Подход за избор на отворени имплементации и продукти

За реализацията на дадена техническа функционалност обикновено съществуват множество отворени алтернативни проекти, които могат да се използват в настоящата система. Участникът следва да представи базов списък със свободните компоненти и средства, които възнамерява да използва. Отворените проекти трябва да отговарят на следните критерии:

· За разработката им да се използва система за управление на версиите на кода и да е наличен механизъм за съобщаване на несъответствия и приемане на допълнения;

· Да имат разработена техническа документация за актуалната стабилна версия;

·  Да имат повече от един активен програмист, работещ по развитието им;

·  Да имат възможност за предоставяне на комерсиална поддръжка;

·  Да нямат намаляваща от година на година активност;

· По възможност проектите да са подкрепени от организации с идеална цел, държавни или комерсиални организации;

· По възможност проектите да имат разработени unit tests с code coverage над 50%, а проектът да използва Continuous Integration (CI) подходи – build bots, unit tests run, регулярно използване на статични/динамични анализатори на кода и др.

Препоръчително е преизползването на проекти, финансирани със средства на Европейския съюз, както и на такива, в които Участникът има активни разработчици. Използването на closed source и на инструменти, библиотеки, продукти и системи с платен лиценз става за сметка на изпълнителя, като е допустимо в случаите, когато липсва подходяща свободна алтернатива с необходимата функционалност или тя не отговаря на горните условия.

Изпълнителят трябва да осигури поддръжка от комерсиална организация, развиваща основните отворени продукти, които ще бъдат използвани като минимум за операционните системи и  софтуерните продукти за управление на базите данни.

2. Подход за работа с външните софтуерни ресурси

При използването на свободни имплементации на софтуерни библиотеки е необходимо да се организира копие (fork) на съответното хранилище в общото хранилище за проекти с отворен код, финансирани с публични средства в България (към момента https://github.com/governmentbg). Използващите свободните библиотеки компоненти задават за "upstream repo" хранилищата в областта governmentbg, като задължително се реферира използваната версия/commit identificator.

Когато се налага промяна в изходния код на използван софтуерен компонент, промените трябва да се извършват във fork хранилището на governmentbg в съответствие с изискванията на основния проект. Изпълнителят трябва да извърши необходимите действия за включване на направените промени в основния проект чрез "pull requests" и извършване на необходимите изисквани от разработчиците на основния проект промени до приемането им. Тези дейности трябва да бъдат извършвани по време на целия проект.

При установяване на наличие на нови версии на използваните проекти се извършва анализ на влиянието върху настоящата система. В случаите, при които се оптимизира използвана функционалност, отстраняват се пропуски в сигурността, стабилността или бързодействието, новата версия се извлича и използва след успешното изпълнение на интеграционните тестове.

7.2.4. Изграждане и поддръжка на множество среди

Изпълнителят трябва да изгради и да поддържа минимум следните логически разделени среди:
	Среда

	Описание

	Development
	чрез Development средата се осигурява работата по разработката, усъвършенстването и развитието на Системата. В тази среда са налични и допълнителните софтуерни системи и инсталации, необходими за управление на разработката – continuous integration средства, системи за автоматизирано тестване и др.

	Staging
	чрез Staging средата се извършват тестове преди разгръщане на нова версия от Development средата върху Production средата. В нея се извършват всички интеграционни тестове, както и тестовете за натоварване.

	Sandbox Testing
	чрез Sandbox средата всички, които трябва да се интегрират към Системата, могат да тестват интеграцията си, без да застрашават работата на продукционната среда.

	Production
	това е средата, която е публично достъпна за реална експлоатация и интеграция със съответните външни системи и услуги.


Управлението на средите трябва да става чрез автоматизирана система за провизиране и разгръщане на системните компоненти. При необходимост от страна на Възложителя Изпълнителят трябва да съдейства за изграждането на нови системни среди.

Участникът може да предложи изграждането на допълнителни среди според спецификите на предложеното решение.

7.2.5. Процес на разработка, тестване и разгръщане

Процесите, свързани с развитието на Системата, трябва да гарантират висока прозрачност и възможност за обществен контрол над всички разработки по проекта. Изграждането на доверие в гражданите и в бизнеса налага радикално по-висока публичност и прозрачност чрез отворена разработка и публикуването на системите компоненти под отворен лиценз от самото начало на разработката. По този начин гражданите биха могли да съдействат в процесите по развитие и тестване на разработките през целия им жизнен цикъл.

Всички софтуерни приложения, системи, подсистеми, библиотеки и компоненти, които са необходими за реализацията на Системата, трябва да бъдат разработвани като софтуер с отворен код и да бъдат достъпни в публично хранилище. Към настоящия момент следва да се използва общото хранилище за проекти с отворен код, финансирани с публични средства в България (към момента https://github.com/governmentbg).

В случай че върху част от компонентите, нужни за компилация, има авторски права, те могат да бъдат или в отделно хранилище с подходящия за това лиценз или за тях трябва да бъде предоставен заместващ „mock up“ компонент, така че да не се нарушава компилацията на проекта.

Трябва да се анализират възможностите за включване на граждани в процесите по разработка, тестване и идентифициране на пропуски на софтуера. Участникът трябва да предложи механизъм и процедури за реализирането на такива процеси.

За всеки един разработван компонент Изпълнителят трябва да покрие следните изисквания за гарантиране на качеството на извършваната разработка и на крайния продукт:

· Документиране на Системата в изходния код, минимум на ниво процедура/функция/клас;

· Покритие на минимум 50% от изходния код с функционални тестове [в случай на надграждане на съществуваща система – 50% от новата функционалност и 20% от съществуващата];

· Използване на continuous integration практики;

· Използване на dependency management.

Участникът трябва да опише детайлно подхода си за покриване на изискванията.

Във всеки един компонент на Системата, който се build-ва и подготвя за инсталация (deployment), е необходимо да присъстват следните реквизити:

· Дата и час на build;

· Място/среда на build;

· Потребител извършил/стартирал build процеса;

· Идентификатор на ревизията от кодовото хранилище на компонента, срещу която се извършва build-ът.
7.2.6. Бързодействие и мащабируемост
            7.2.6.1. Контрол на натоварването и защита от DoS/DDoS атаки

· Системата трябва да поддържа на приложно ниво "Rate Limiting" и/или "Throttling" на заявки от един и същ клиентски адрес както към страниците с уеб-съдържание, така и по отношение на заявките към приложните програмни интерфейси, достъпни публично или служебно като уеб-услуги (Web Services) и служебни интерфейси. 

· Системата трябва да позволява конфигуриране от страна на администраторите на лимитите за отделни страници, уеб-услуги и ресурси, които се достъпват с отделен URL/URI.

· Системата трябва да поддържа възможност за конфигуриране на различни лимити за конкретни автентикирани потребители (напр. системи на други администрации) и трябва да предоставя възможност за генериране на справки и статистики за броя заявки по ресурси и услуги.

                7.2.6.2. Кохерентно кеширане на данни и заявки

· Отделните информационни системи, подсистеми и интерфейси  трябва да бъдат проектирани и да използват системи за разпределен кохерентен кеш в случаите, в които това би довело до подобряване на производителността и мащабируемостта, чрез спестяване на заявки към СУБД или файловите системи на сървърите.

· Изпълнителят трябва да опише детайлно подхода и използваните механизми и технологии за реализация на разпределения кохерентен кеш, както и системните компоненти, които ще използват разпределения кеш;

· Разпределеният кохерентен кеш трябва да поддържа възможност за компресия на подходящите за това данни – например тези от текстов тип; компресирането на данни може да бъде реализирано и на приложно ниво;

· Използваният алгоритъм за създаване на ключове за съхранение/намиране на данни в кеша не трябва да допуска колизии и трябва оптимално да използва процесорните ресурси за генериране на хешове;

· Изпълнителят трябва да подбере подходящи софтуерни решения с отворен код за реализиране на буфериране и кеширане на данните в оперативната памет на сървърите. В зависимост от конкретните приложни случаи (Use Cases) е допустимо да се използват и внедрят различни технологии, които покриват по-добре конкретните нужди – например решения като Memcached или Redis в комбинация с Redis GeoAPI могат да осигурят порядъци по-висока мащабируемост и производителност за често достъпвани оперативни данни, номенклатурни данни или документи;

Като минимум разпределен кохерентен кеш трябва да се предвиди при:

· Извличане на информация от номенклатури и атомични данни за статус и актуално състояние на партиди от регистри в информационните системи;

· Извличане на информация от предефинирани периодични справки;

· Информация от лога на транзакциите при достъп с електронно-ИД до дадена услуга;

· Други, които са идентифицирани на етап бизнес и системен анализ.

От кеша следва да бъдат изключени прикачени файлове и големи по обем резултати от справки.


7.2.6.3. Бързодействие

· При визуализация на уеб-страници системите трябва да осигуряват висока производителност и минимално време за отговор .

·  Трябва да бъдат създадени тестове за натоварване.


7.2.6.4. Използване на HTTP/2

С оглед намаляване на служебния трафик, времената за отговор и натоварването на сървърите следва да се използва HTTP/2 протокол при предоставяне на публични потребителски интерфейси с включени като минимум следните възможности:

· Включена header compression;

· Използване на brotli алгоритъм за компресия;

· Включен HTTP pipelining;

· HTTP/2 Server push, приоритизиращ специфични компоненти, изграждащи страниците (CSS, JavaScript файлове и др.);

· Публичните потребителски интерфейси трябва да поддържат адаптивен избор на TLS cipher suites според вида на процесорната архитектура на клиентското устройство - AES-GCM за x86 работни станции и преносими компютри (с налични AES-NI CPU разширения), и ChaCha20/Poly1305 
за мобилни устройства (основно базирани на ARM процесори);

· Ако клиентският браузър/клиент не поддържа HTTP/2, трябва да бъде предвиден fall-back механизъм към HTTP/1.1. Тази възможност трябва да може лесно да се реконфигурира в бъдеще и да отпадне, когато браузърите/клиентите, неподдържащи HTTP/2, станат незначителен процент.

7.2.6.5. Подписване на документи

В системата обект на обществената поръчка не се предвижда подписване на  документи  с Квалифициран електронен подпис.
7.2.6.6. Качество и сигурност на програмните продукти и приложенията

· Да бъде предвидено спазването на добри практики на софтуерната разработка – покритие на изходния код с тестове – над 60%, документиране на изходния код, използване на среда за непрекъсната интеграция (Continuous Integration), възможност за компилиране и пакетиране на продукта с една команда, възможност за инсталиране на нова версия на сървъра с една команда, система за управление на зависимостите (Dependency Management);

· Публичните модули, които ще предоставят информация и електронни услуги в Интернет, трябва да отговарят на актуалните уебстандарти за визуализиране на съдържание.

7.2.7. Информационна сигурност и интегритет на данните

· Не се допуска съхранението на пароли на администратори, на вътрешни и външни потребители и на акаунти за достъп на системи (ако такива се използват) в явен вид. Всички пароли трябва да бъдат защитени с подходящи сигурни алгоритми (напр. BCrypt, PBKDF2, scrypt (RFC 7914) за съхранение на пароли и където е възможно, да се използва и прозрачно криптиране на данните в СУБД със сертификати (transparent data-at-rest encryption);

· Да бъде предвидена система за ежедневно създаване на резервни копия на данните, които да се съхраняват извън инфраструктурата на системата;

· Не се допуска използването на Self-Signed сертификати за публични услуги;

· Всички уебстраници (вътрешни и публично достъпни в Интернет) трябва да бъдат достъпни единствено и само през протокол HTTPS. Криптирането трябва да се базира на сигурен сертификат с валидирана идентичност (Verified Identity), позволяващ задължително прилагане на TLS 1.2, който е издаден от удостоверителен орган, разпознаван от най-често използваните браузъри (Microsoft Internet Explorer, Google Chorme, Mozilla Firefox). Ежегодното преиздаване и подновяване на сертификата трябва да бъде включено като разходи и дейности в гаранционната поддръжка за целия срок на поддръжката;

· Трябва да бъдат извършени тестове за сигурност на всички уебстраници, като минимум чрез автоматизираните средства на SSL Labs за изпитване на сървърна сигурност (https://www.ssllabs.com/ssltest/). Като временна мярка за съвместимост настройките на уебсървърите и Reverse Proxy сървърите трябва да бъдат балансирани така, че Системата да позволява използване и на клиентски браузъри, поддържащи по-стария протокол TLS 1.1. Това изключение от общите изисквания за информационна сигурност не се прилага за достъпа на служебни потребители от държавната администрация и доставчици на обществени услуги, които имат служебен достъп до ресурси на Системата;

· При разгръщането на всички уебуслуги (Web Services) трябва да се използва единствено протокол HTTPS със задължително прилагане на минимум TLS 1.2; 

· Програмният код трябва да включва методи за автоматична санитизация на въвежданите данни и потребителски действия за защита от злонамерени атаки, като минимум SQL инжекции, XSS атаки и други познати методи за атаки, и да отговаря, където е необходимо, на Наредбата за оперативна съвместимост и информационна сигурност;

· При проектирането и разработката на компонентите на Системата и при подготовката и разгръщането на средите трябва да се спазват последните актуални препоръки на OWASP (Open Web Application Security Project);

· Трябва да бъде изграден модул за проследимост на действия и събития в Системата. За всяко действие (добавяне, изтриване, модификация, четене) трябва да съдържа следните атрибути:

· Уникален номер;

· Точно време на възникване на събитието;

· Вид (номенклатура от идентификатори за вид събитие);

· Данни за информационна система, където е възникнало събитието;

· Име или идентификатор на компонент в информационната система, регистрирал събитието;

· Приоритет;

· Описание на събитието;

· Данни за събитието.

· Астрономическото време за удостоверяване настъпването на факти с правно или техническо значение се отчита с точност до година, дата, час, минута, секунда и при технологична необходимост - милисекунда, изписани в съответствие със стандарта БДС ISO 8601:2006;

· Астрономическото време за удостоверяване настъпването на факти с правно значение и на такива, за които се изисква противопоставимост, трябва да бъде удостоверявано с електронен времеви печат по смисъла на Глава III, Раздел 6 от Регламент ЕС 910/2014. Трябва да бъде реализирана функционалност за получаване на точно астрономическо време, отговарящо на горните условия, и от доставчик на доверителни услуги или от държавен орган, осигуряващ такава услуга, отговаряща на изискванията на RFC 3161;

· Трябва да бъдат проведени тестове за проникване (penetration tests), с които да се идентифицират и коригират слаби места в сигурността на системата.

7.2.8. Използваемост

7.2.8.1. Общи изисквания за използваемост и достъпност

· При проектирането и разработката на софтуерните компоненти и потребителските интерфейси трябва да се спазват стандартите за достъпност на потребителския интерфейс за хора с увреждания WCAG 2.0, съответстващ на ISO/IEC 40500:2012;

· Всички ресурси трябва да са достъпни чрез GET заявка на уникален адрес (URL). Не се допуска използване на POST за достигане до формуляр за подаване не заявление, за генериране на справка и други;

· Функционалностите на потребителския интерфейс на Системата трябва да бъдат независими от използваните от потребителите интернет браузъри и устройства, при условие че последните са версии в период на поддръжка от съответните производители. Трябва да бъде осигурена възможност за ползване на публичните модули на приложимите услуги през мобилни устройства – таблети и смарт-телефони, чрез оптимизация на потребителските интерфейси за мобилни устройства (Responsive Design);

· Не се допуска използване на капча (Captcha) като механизъм за ограничаване на достъпа до документи и/или услуги. Алтернативно, Системата трябва да поддържа "Rate Limiting" и/или "Throttling" . Допуска се използването на Captcha единствено при иденетифицирани много последователни опити от предполагаем „бот“;

· Публичните уеб страници на Системата трябва да бъдат проектирани и оптимизирани за ефективно и бързо индексиране от търсещи машини с цел популяризиране сред потребителите и по-добра откриваемост при търсене по ключови думи и фрази. При разработката на страниците и при изготвяне на автоматизираните процедури за разгръщане на нова версия на Системата трябва да се използват инструменти за минимизиране и оптимизация на размера на изходния код (HTML, JavaScript и пр.) с оглед намаляване обема на файловете и по-бързо зареждане на страниците;

· Не се допуска използването на HTML Frames, за да не се пречи на оптимизациите за търсещи машини;

· При разработката на публични уеббазирани страници трябва да се използват и да се реализира поддръжка на:

· Стандартните семантични елементи на HTML5 (HTML Semantic Elements);

· JSON-LD 1.0  (http://www.w3.org/TR/json-ld/);

· Open Graph Protocol (http://ogp.me) за осигуряване на поддръжка за качествено споделяне на ресурси в социални мрежи и мобилни приложения;

· В екранните форми на Системата трябва да се използват потребителски бутони с унифициран размер и лесни за разбиране текстове в еднакъв стил.

· Всички текстови елементи от потребителския интерфейс трябва да бъдат визуализирани с шрифтове, които са подходящи за изобразяване на екран и които осигуряват максимална съвместимост и еднакво възпроизвеждане под различни клиентски операционни системи и браузъри. Не се допуска използването на серифни шрифтове (Serif).

· Полета, опции от менюта и командни бутони, които не са разрешени конкретно за ролята на влезлия в системата потребител, не трябва да са достъпни за този потребител. Това не отменя необходимостта от ограничаване на достъпа до бизнес логиката на приложението  чрез декларативен или програмен подход.

· Всяка екранна форма трябва да има наименование, което да се изписва в горната част на екранната форма. Наименованията трябва да подсказват на потребителя какво е предназначението на формата.

· Всички търсения трябва да са нечувствителни към малки и главни букви.

· Полетата за пароли трябва задължително да различават малки и главни букви.

· Полетата за потребителски имена трябва да позволяват използване на имейл адреси като потребителско име, включително да допускат всички символи, регламентирани в RFC 1123, за наименуването на хостове; 

· Главните и малките букви на въвежданите данни се запазват непроменени, не се допуска Системата да променя капитализацията на данните, въвеждани от потребителите. 

· Наименованията на полетата следва да са достатъчно описателни, като максимално се доближават до характера на съдържащите се в тях данни.

· Системата трябва да поддържа прекъсване на потребителски сесии при липса на активност. Времето трябва да  може да се променя от администратора на системата без промяна в изходния код. Настройките за време за прекъсване на неактивни сесии трябва да включват и възможността администраторите да дефинират стилизирана страница с информативно съобщение, към която Системата да пренасочва автоматично браузърите на потребителите в случай на прекъсната сесия;

· Дългите списъци с резултати трябва да се разделят на номерирани страници с подходящи навигационни елементи за преминаване към предишна, следваща, първа и последна страница, към конкретна страница. Навигационните елементи трябва да са логически обособени и свързани със съответния списък и да се визуализират в началото и в края на HTML контейнера, съдържащ списъка;

· За големите йерархически категоризации трябва да се предвиди възможност за навигация по нива или чрез отложено зареждане (lazy load).

7.2.8.2. Интернационализация

· Системата трябва да може да съхранява и едновременно да визуализира данни и съдържание, което е въведено/генерирано на различни езици;

· Всички софтуерни компоненти на Системата, използваните софтуерни библиотеки и развойни комплекти, приложните сървъри и сървърите за управление на бази данни, елементите от потребителския интерфейс, програмно-приложните интерфейси, уебуслугите и др. трябва да поддържат стандартно и да са конфигурирани изрично за спазване на минимум Unicode 5.2 стандарт при съхранението и обработката на текстови данни, съответно трябва да се използва само UTF-8 кодиране на текстовите данни. 

· Всички публично достъпни потребителски интерфейси следва да поддържат многоезичност.

· При визуализация на числа трябва да се използва разделител за хиляди (интервал).

· При визуализация на дати и точно време в елементи от потребителския интерфейс в генерирани справки или в електронни документи всички формати за дата и час трябва да са съобразени с избрания от потребителя език/локация в настройките на неговия профил:

· За България стандартният формат е  „DD.MM.YYYY HH:MM:SS”, като наличието на време към датата е в зависимост от вида на визуализираната информация и бизнес-смисъла от показването на точно време;

· Системата трябва да поддържа и всички формати съгласно 
ISO БДС 8601:2006;

7.2.8.3. Изисквания за използваемост на потребителския интерфейс

· Електронните форми за подаване на заявления и за обявяване на обстоятелства трябва да бъдат реализирани с AJAX или с аналогична технология, като по този начин се гарантират следните функционалности:

· Контекстна валидация на въвежданите данни на ниво "поле" от форма и контекстни съобщения за грешка/невалидни данни в реално време;

· Възможност за избор на стойности от номенклатури чрез търсене в списък по част от дума (autocomplete) и визуализиране на записи, отговарящи на въведеното до момента, без да е необходимо пълните номенклатури да са заредени в браузъра на клиента и потребителят да скорлира дълги списъци с повече от 
10 стойности; 

· В електронните форми трябва да бъде реализирана валидация на въвежданите от потребителите данни на ниво "поле" (in-line validation). Валидацията трябва да се извършва в реално време на сървъра, като при успешна валидация данните от съответното поле следва да бъдат запазени от сървъра;

· Системата трябва да гарантира, че въведените, валидираните и запазените от сървъра данни остават достъпни за потребителите дори за процеси, които не са приключили, така че при волно, неволно или автоматично прекъсване на потребителската сесия поради изтичане на периода за допустима липса на активност потребителят да може да продължи съответния процес след повторно влизане в системата, без да загуби въведените до момента данни и прикачените до момента електронни документи;

· Трябва да бъде реализирана възможност за добавяне и редактиране от страна на администраторите на системата, без да са необходими промени в изходния код, на контекстна помощна информация за:

· всяка стъпка от процес, за която има отделен екран/форма;

· всяка група полета за въвеждане на данни (в случаите, в които  определени полета от формата са групирани тематично);

· всяко отделно поле за въвеждане на данни;

· Трябва да бъде разработена контекстна помощна информация за всички процеси, екрани и електронни форми, включително ясни указания за попълване и разяснения за особеностите при попълване на различните групи полета или на отделни полета;

· Контекстната помощна информация, указанията към потребителите и информативните не трябва да съдържат акроними, имена и референции към нормативни документи, които са въведени като обикновен текст (plain-text). Всички акроними, референции към нормативни документи, формуляри, изисквания и др. трябва да бъдат разработени като хипервръзки към съответните актуални версии на нормативни документи и/или към съответния речник/списък с акроними и термини;

· Достъпът на потребителя до контекстната помощна информация трябва да бъде реализиран по унифициран и консистентен начин чрез подходящи навигационни елементи, като например чрез подходящо разположени микро-бутони с икони, разположени до/пред/след етикета на съответния елемент, за който се отнася контекстната помощ, или чрез обработка на "Mouse Hover/Mouse Over" събития;

· При проектирането и реализацията на потребителския интерфейс трябва да се отчете, че той трябва да бъде еднакво използваем и от мобилни устройства (напр. таблети), които не разполагат с мишка, но имат чувствителни на допир екрани.

· Потребителският интерфейс следва да бъде достъпен за хора с увреждания съгласно изискванията на чл. 48, ал. 5 от ЗОП.

7.2.8.4. Изисквания за използваемост в случаи на прекъснати бизнес процеси 

· Системата трябва да съхранява перманентно всеки започнал процес/процедура по подаване на заявление или обявяване на обстоятелства, текущия му статус и всички въведени данни и прикачени документи дори ако потребителят е прекъснал волно или неволно потребителската си сесия;

· При вход в системата потребителят трябва да получава прегледна и ясна нотификация, че има започнати, но недовършени/неизпратени/неподписани заявления, и да бъде подканен да отвори модула за преглед на историята на транзакциите;

7.2.8.5. Изисквания за проактивно информиране на потребителите

· За всички публични интернет страници трябва да бъде реализирана функционалност за публикуване на всяко периодично обновявано съдържание (новини, обявления, обществени поръчки, отворени работни позиции, нормативни документи, отговори по ЗДОИ и др.) в стандартен формат (RSS 2.х, Atom или еквивалент), както и поддържането на публично достъпни статистики за посещаемостта на страницата;

7.2.9. Системен журнал


Изгражданото решение задължително трябва да осигурява проследимост на действията на всеки потребител (одит), както и версия на предишното състояние на данните, които той е променил в резултат на своите действия (системен журнал).



Атрибутите, които трябва да се запазват при всеки запис, трябва да включват като минимум следните данни:

· дата/час на действието;

· модул на системата, в който се извършва действието;

· действие;

· обект, над който е извършено действието;

· допълнителна информация;

· IP адрес и браузър на потребителя.



Размерът на журнала на потребителските действия нараства по време на работа на всяка система, което налага по-различното му третиране от гледна точка на организация на базата данни:

· по време на работа на системата потребителският журнал трябва да се записва в специализиран компонент, който поддържа много бързо добавяне на записи; този подход се налага, за да не се забавя излишно работата на Системата;

· специална фонова задача трябва да акумулира записаните данни и да ги организира в отделна специално предвидена за целта база данни, отделна от работната база данни на системата;

· данните в специализираната база данни трябва да се архивират и изчистват, като в специализираната база данни трябва да бъде достъпна информация за не повече от 2 месеца назад; при необходимост от информация за предишен период администраторът на системата трябва първо да възстанови архивните данни;

· трябва да бъде предоставен достъп до системния журнал на органите на реда чрез потребителски или програмен интерфейс; за достъпа трябва да се изисква електронна идентификация.

7.2.9.1.Дизайн на бази данни и взаимодействие с тях

При използване на база данни (релационна или нерелационна(NoSQL) следва да бъдат следвани добрите практики за дизайн и взаимоедйствие с базата данни, в т.ч.:

· дизайнът на схемата на базата данни (ако има такава) трябва да бъде с максимално ниво на нормализация, освен ако това не би навредило сериозно на производителността;

· базата данни трябва да може да оперира в клъстър; в определени случаи следва да бъде използван т.нар. sharding;

· имената на таблиците и колоните трябва да следват унифицирана конвенция;

· трябва да бъдат създадени индекси по определени колони, така че да се оптимизират най-често използваните заявки; създаването на индекс трябва да е мотивирано и подкрепено със замервания;

· връзките между таблици трябва да са дефинирани чрез foreign key;

· периодично трябва да бъде правен анализ на заявките, включително чрез EXPLAIN (при SQL бази данни), и да бъдат предприети мерки за оптимизиране на бавните такива;

· задължително трябва да се използват транзакции, като нивото на изолация трябва да бъде мотивирано в предадената документация;

· при операции върху много записи (batch) следва да се избягват дългопродължаващи транзакции;

· заявките трябва да бъдат ограничени в броя записи, които връщат;

· при използване на ORM или на друг слой на абстракция между приложението и базата данни, трябва да се минимизира броят на излишните заявки (т.нар. n+1 selects проблем);

· при използване на нерелационна база данни трябва да се използват по-бързи и компактни протоколи за комуникация, ако такива са достъпни.

8. ИЗИСКВАНИЯ КЪМ ИЗПЪЛНЕНИЕТО НА ДЕЙНОСТИТЕ ПО ПРОЕКТА

8.1. Дейност 1 Изследване на промените в социално-икономическия статус на хората с увреждания спрямо 2009 г. и оценка  потенциала на хората с увреждания и бизнеса за социална и трудова интеграция, включително гравитационен и мрежови анализ на капацитета на хората с увреждания като работен капитал.

8.1.1. Описание на дейността

•
Проучване на нормативните документи.

•
Проучване на съществените изисквания и процедури  по изготвяне на анализ на промените в социално-икономическия статус на хората с увреждания след 2009 г.

•
Съпоставка с данните от подобно социологическо проучване, извършено през 2009 година.

•
Изследване удовлетвореността на хората с увреждания от упражняване на правата им, съгласно описаните в ЗХУ области на подкрепа;

•
Изследване на нагласите на самите хора с увреждания по всички области, обхващащи правата им и предопределящи условията им на живот;

•
Изследване и анализиране на разликите в оценките им по отношение елементите на социално-икономическия им статус в сравнение с тези, отчетени преди 10 години;

•
Изготвяне на оценка за потенциала на хората с увреждания и бизнеса за социална и трудова интеграция;

•
Изготвяне на гравитационен и мрежови анализ на капацитета на хората с увреждания като работен капитал, базиран на наличните в ИСХУ данни и на резултатите от провеждането на представително емпирично социологическо изследване на социално-икономическия статус на хората;

•
Извършване на проучване на институциите, отговорни за отделните права на хората с увреждания и свързани със съответните членове на КПХУ чрез  оценка на институциите за осигуряване на условията за пълноправното упражняване на правата на хората с увреждания., какви са стратегическите им документи, как отразяват нагласите и очакванията на хората с увреждания;

•
 Изследване обвързаността на  отделните политики, касаещи правата на хората с увреждания; 

•
 Извличане на показатели за координация и залагане на принципа на партньорство при формирането и осъществяването на отделните политики, касаещи правата на хората с увреждания с цел удовлетвореност на потребителите им;

•
 Извличане на показателите и данните, които следва да се предоставят на АХУ за изготвяне на отчетните доклади, както и вида на комуникацията с институциите.

8.1.2. Изисквания към изпълнение на дейността

Дейността следва да бъде осъществена от избрания Изпълнител на обществената поръчка като ще обхваща всички дейности, които попадат в обхвата на поръчката и изброени по-горе.

      8.1.3. Очаквани резултати

Доклад за извършените от Изпълнителя дейности, съдържащ изготвен анализ на промените в социално-икономическия статус на хората с увреждания след 2009 г. и включващ изброените в т. 8.1.1. дейности.
8.2. Дейност 2 Мониторинг, анализ и оценка на ефективността, ефикасността и въздействието на стратегиите и политиките за правата на хората с увреждания

8.2.1. Описание на дейността

•
Проследяване как институциите, общността и бизнеса, оформящи икономическата и политическа среда във вертикална и хоризонтална посока, отговарят на нагласите и очакванията на хората с увреждания по правата им съгласно КПХУ, както и необходимата комуникация между тях за предоставяне на информация на АХУ;

•
Анализиране на стратегически документи и области на политиката, от които ще се събират данни и съответните показатели за условията на живот и правата на хората с увреждания, произтичащи от Конвенцията и как тези данни ще бъдат отразени в доклада за изпълнението на политиката за правата на хората с увреждания;

•
Актуализиране на механизма за бюджетиране на политиките по отношение на хората с увреждания, свързани с прилагането на КПХУ и отразяването му в доклада на АХУ;

•
Изготвяне на последваща оценка на въздействието на основният стратегически документ, създаден с цел насърчаване, защита и гарантиране на пълноценното и равноправно упражняване на правата и свободите на хората с увреждания – Националната стратегия за хората с увреждания 2016 – 2020 г. и плановете за изпълнението й. 

•
Оценка стратегическите документи на институциите, които имат отношение към политиките за правата на хората с увреждания – въз основа на мониторинга и социологическото изследване;

•
 Изготвяне на предварителна оценка на въздействие на доклада;

•
 Изготвяне на Методология и Наръчник за събиране на данни от държавните и местни органи за изготвяне на доклади за изпълнението на политиката за правата на хората с увреждания.

8.2.2. Изисквания към изпълнение на дейността

Дейността следва да бъде осъществена от избрания Изпълнител на обществената поръчка като ще обхваща всички дейности, които попадат в обхвата на поръчката и изброени по-горе.

8.2.3.Очаквани резултати

Доклад за извършените от Изпълнителя дейности, съдържащ мониторинг, анализ и оценка на ефективността, ефикасността на изпълнението и въздействието на стратегиите и политиките за правата на хората с увреждания, включително:

•
Изготвяне на  предварителна оценка на въздействие на доклада;

•
Изготвяне на Методология за събиране на данни от държавните и местни органи за изготвяне на доклади за изпълнението на политиката за правата на хората с увреждания, спазвайки въведените стандарти за разработване на такъв вид документи;

•
Изготвяне на Наръчник за прилагането на методологията за изготвянето на отчетни доклади за изпълнението на политиката за правата на хората с увреждания.

8.3. Дейност 3 Актуализиране функционалността на информационната система за хората с увреждания и модулите в нея, съобразно резултатите от проведените анализи, оценки и проучвания и отразявайки логиката на „бизнес-процесите“.
8.3.1. Описание на дейността
Ревизиране на „бизнес – процесите“ на информационната система за хората с увреждания и модулите в нея, съгласно новите разпоредби на нормативните документи и резултатите от проведените анализи, оценки, проучвания, както и отразяване на резултатите от проведената тридневна работилница със служители от заинтересованите институции;

Развитие и осъвременяване на системата от показатели с цел отразяване в най-пълна степен на настъпилите изменения и използването им в процесите на адаптиране, планиране, управление и изпълнениена политиките за правата на хората с увреждания;

Актуализиране, надграждане и/или изработване на модулите в системата, съобразно  изпълнението на дейности 1, 2 и 4.
8.3.2. Изисквания към изпълнение на дейността
Дейността следва да бъде осъществена от избрания Изпълнител на обществената поръчка, като ще обхваща всички дейности, които попадат в обхвата на поръчката и изброени по-горе .

8.3.3. Очаквани резултати

Доклад за извършените от Изпълнителя дейности, съдържащ актаулизираната функционалност на информационната система за хората с увреждания и модулите в нея, съобразно проведените анализи, оценки и проучвания и отразявайки логиката на „бизнес-процесите“.
8.4. Дейност 4 Участие в провеждането на работилница със служители от заинтересованите институции за обсъждане на резултатите от проведените анализи и проучвания,  което ще породи допълнителна синергия, водеща до повишаване на ефективността в работата на държавната и местната администрация, ангажирана с формирането и реализацията на държавната политика за работа с хората с увреждания.
8.4.1. Описание на дейността

Участие в провеждането на тридневна работилница с представители на целевата група – МТСП, АХУ, АСП, АЗ, МЗ и др. с цел обсъждане на резултатите от проведените анализи и проучвания.

8.4.2. Изисквания към изпълнение на дейността

Дейността следва да бъде осъществена с участието на избрания Изпълнител на обществената поръчка с изготвяне на материали и осигуряване на лектори.

8.4.3. Очаквани резултати

Проведена с участието на избрания Изпълнител тридневна работилница със най-малко 30 служители на заинтересованите институции за обсъждане на резултатите от проведените анализи и проучвания и отразяване на взетите решения. 

8.5. Дейност 5 Участие в провеждането на специализирани обучения по мониторинг, анализ, оценка, бюджетиране и стратегическо планиране, включително за извършване на предварителна и последваща оценка на въздействието за служители в публични и граждански институции, разработващи и/или изпълняващи политики и дейности за хора с увреждания.

8.5.1. Описание на дейността

Дейността предвижда участие на Изпълнителя с учебни материали и лектори в провеждането на 6 броя двудневни специализирани обучения по мониторинг, анализ, оценка, бюджетиране и стратегическо планиране, включително за извършване на оценка на въздейнствието за най-малко 120 служители в публични и граждански институции, разработващи и/или изпълняващи политики и дейности за хора с увреждания. Специализираните обучения ще се проведат в един голям град на всеки от щестте икономически района в България. 

8.5.2. Изисквания към изпълнение на дейността

Дейността следва да бъде осъществена с участие на избрания Изпълнител с учебни материали и лектори в провеждането на 6 броя двудневни специализирани обучения по мониторинг, анализ, оценка, бюджетиране и стратегическо планиране, включително за извършване на предварителна и поспедваща оценка на въздействието на най малко 120 служители с учебни материали и лектори

8.5.3. Очаквани резултати

Участие с учебни материали и лектори в проведените 6 броядвудневни специализирани обучения по мониторинг, анализ, оценка, бюджетиране и стратегическо планиране, включително за извършване на предварителна и поспедваща оценка на въздействието на най малко 120 служители.

9. ДОКУМЕНТАЦИЯ

9.1. Изисквания към документацията

Във връзка с реализацията на проекта Изпълнителят изготвя начален доклад, два междинни доклада за напредъка и окончателен доклад за напредъка.

Началният доклад се представя до 3 седмици след подписване на договора. Той трябва да съдържа подробен план за работата по управление на проекта, както и времеви график с ясно дефинирани етапи в процеса на изпълнение, описание на специфичните дейности, и сроковете за изпълнението им, необходимите ресурси, заетите експерти с ясно разпределение на задачите между тях, оценка на възможни проблеми и усложнения, които могат да възникнат и препоръки за тяхното преодоляване. Изпълнителят трябва да представи към Началния доклад приложение с експертите, които ще бъдат мобилизирани в изпълнение на проекта.

Първи Междинен доклад:

Първи междинният доклад се представя до 2 месеца от одобряване на началния доклад. Той съдържа информация за изпълнението на задачите, заложени в Началния доклад, като се обръща специално внимание на анализа на промените в социално-икономическия статус на хората с увреждания след 2009 г. Докладът включва раздели, посветени на: постигнатия напредък към момента на изготвяне на Първи междинния доклад, основните проблеми, възникналите трудности и предприетите мерки за преодоляването им, планираните дейности. В доклада следва ясно да се разграничат задачите, които се считат за приключени, и тези, които все още се изпълняват и във връзка с които трябва да се посочат планирани дейности, необходими ресурси за изпълнение през следващия период, в т.ч. и използвани експерти.
Конкретното съдържание на Първия междинен доклад за напредъка следва да се съгласува с Възложителя в началната фаза на изпълнение на проекта.

Втори Междинен доклад:

Вторият междинен доклад съдържа информация за изпълнението на задачите, заложени в Началния доклад, като се обръща специално внимание на актуалния мониторинг, анализ и оценка на ефективността, ефикасността на изпълнението и въздействието на стратегиите и политиките за интеграция на хората с увреждания.

Докладът включва раздели, посветени на: постигнатия напредък към момента на изготвяне на Втори междинния доклад, основните проблеми, възникналите трудности и предприетите мерки за преодоляването им, планираните дейности. В доклада следва ясно да се разграничат задачите, които се считат за приключени, и тези, които все още се изпълняват и във връзка с които трябва да се посочат планирани дейности, необходими ресурси за изпълнение през следващия период, в т.ч. и използвани експерти.
Конкретното съдържание на Втория междинен доклад за напредъка следва да се съгласува с Възложителя в началната фаза на изпълнение на проекта.

Трети Междинен доклад:
Той съдържа информация за изпълнението на задачите, заложени в Началния доклад, като се обръща специално внимание на ревизиране на бизнес-процесите, съгласно новите разпоредби на нормативните документи, както и актуализиране функционалността на информационната система за хората с увреждания и модулите в нея, съобразно резултатите от проведените анализи, оценки и проучвания и отразявайки логиката на „бизнес-процесите“
Предварителният вариант на Окончателния доклад за напредъка се изготвя и представя до 1 (един) месец преди края на изпълнението на договора и трябва да демонстрира постигането на целите на проекта. Докладът съдържа обобщена информация за: постиженията на проекта; извършените дейности, в т.ч. за задачите и препоръките на Възложителя; използваните ресурси; постигнатите резултати; възникналите в процеса на изпълнение проблеми и приетите решения.

Окончателният доклад и резюме следва да се съгласува с Възложителя в началната фаза на изпълнение на проекта и се представя до 2 седмици от представянето на коментари по предварителния му вариант.

Във връзка с текущата отчетност Изпълнителят предава Месечни справки за напредъка по изпълнението на заложените дейности  (до 10-то число на месеца, следващ отчетния месец). След разглеждане на справката екипът за управление на проекта насрочва среща за обсъждане на постигнатия напредък и възникналите въпроси по изпълнение на дейностите.
Внасяне и одобряване на докладите за напредъка

Докладите за напредъка се представят в ЕОУ на български език. Те се одобряват в писмена форма. Комисия, съставена от представители на Възложителя, трябва да разгледа и оцени докладите до 2 седмици след предаването им и да излезе със становище относно доклада.

Докладите се внасят в електронен формат и на хартия на следния адрес:

Агенция за хората с увреждания 

Ул. „Софроний Врачански” № 104-106

София 1233, България

Индикатори за оценка на напредъка

Индикаторите, които ще се използват за мониторинг на настоящата поръчка, включват:

· достигнатия етап в изпълнението на проекта в сравнение с работния план;

· представяне на продуктите по проекта в зададените срокове;

· постигане на целите и резултатите, както са описани в заданието.

9.2. Прозрачност и отчетност

След приключване на всички дейности Изпълнителят предава на Възложителя всички документи на хартия и на електронен носител. Възложителят приема/не приема работата на Изпълнителя на заседание на екипа за управление на проекта в двуседмичен срок от предаваното им, като уведомява Изпълнителя за решението си.   

    9.3. Системен проект

Изпълнителят на настоящата поръчка трябва да дефинира в детайли конкретния обхват на реализация на софтуерната разработка и да документира изискванията към софтуера в детайлна техническа спецификация (системен проект), която ще послужи за пряка изходна база за разработка. 

При документирането на изискванията, с цел постигане на яснота и стандартизация на документите, е необходимо да се използва утвърдена нотация за описание на бизнес модели. Изготвената детайлна техническа спецификация (системен проект) се представя за одобрение на възложителя. В случай на забележки, корекции или допълнения от страна на възложителя изпълнителят е длъжен да ги отрази в детайлната техническа спецификация (системен проект).

    9.4. Техническа документация

Всички продукти, които ще се доставят, трябва да са със специфична документация за инсталиране и/или техническа документация, в това число:

·  Ръководство за администратора, включващо всички необходими процедури и скриптове по инсталиране, конфигуриране, архивиране, възстановяване и други, необходими за администриране на системата; 

· Документи за крайния ползвател – Изпълнителят трябва да предостави главното Ръководство на ползвателите на софтуера. Документът е предназначен за крайните ползватели. Той трябва да описва цялостната функционалност на приложния софтуер и съответното му използване от крайни ползватели;

· Детайлно описание на базата данни; 

· Описание на софтуерните модули;

· Описание на изходния програмен код.

9.5. Протоколи

Изпълнителят трябва да изготвя протоколи от изпълнението на различните етапи на проекта, описани в раздел 8 на настоящия документ, заедно със съпътстващите ги документи – резултати от изпълнението на етапите.

      9.6. Комуникация и доклади

За успешното изпълнение на проекта участниците в настоящата обществена поръчка трябва да предложат адекватен механизъм за управление на проектната комуникация, който е неразделна част от предлаганата цялостна проектна методология. 

Управлението на комуникацията трябва да включва изготвяне на минимум следните регулярни доклади за статуса и напредъка на изпълнението на поръчката:

9.6.1. Начален доклад

Встъпителният доклад трябва да бъде предоставен до 3 седмици от подписването на договора и да съдържа описание минимум на:

· Подробен работен план и актуализиран времеви график за периода на проекта;

· Начини на комуникация;

· Отговорни лица и екипи.

Началният доклад следва да бъде одобрен от възложителя.

9.6.2. Междинни доклади

Междинните доклади трябва да бъдат представяни и да се предават при приключване на всяка от дейностите и поддейностите и/или при настъпване на събитие.

Междинните доклади трябва да съдържат информация относно изпълнението на дейностите и поддейностите по предварително изготвения проектен план.

Докладът за междинния напредък трябва да бъде подготвен по следния начин:

· Общ прогрес по дейностите през периода; 

· Постигнати проектни резултати за периода;

· Срещнати проблеми, причини  и мерки, предприети за преодоляването им;

· Рискове за изпълнение на свързани дейности и на проекта като цяло и предприети мерки;

· Актуализиран план за изпълнение, ако има такъв.

Всеки междинен доклад следва да бъде одобрен от възложителя.

9.6.3. Окончателен доклад 

В края на периода за изпълнение трябва да се представи окончателен доклад. Окончателният доклад трябва да съдържа описание на изпълнението и резултати.

Докладите се изпращат до отговорния служител на възложителя. За тази цел възложителят ще определи в договора отговорния/отговорните служител/служители. Всички доклади се представят на български език в електронен формат и на хартиен носител. Докладите се одобряват от отговорния/отговорните служител/служители в срок до 5 работни дни.

Всички доклади трябва да се представят на възложителя на български език на хартиен и на електронен носител. Представянето на докладите трябва да се извършва чрез подписване на двустранни предавателно-приемателни протоколи, подписани от представители на изпълнителя и на възложителя.

Възложителят разглежда представените доклади и уведомява изпълнителя за приемането им без забележки или ги връща за преработване, допълване и/или окомплектоване, ако не отговарят на изискванията, като чрез упълномощено в договора лице дава указания и определя срок за отстраняване на констатираните недостатъци и пропуски. 

10. РЕЗУЛТАТИ

Очакваните резултати от изпълнението на настоящата поръчка са цялостно изпълнение на всички дейностите по поръчката и са както следва:

· Изготвен анализ на промените в социално-икономическия статус на хората с увреждания след 2009 г. и включващ изброените в т. 8.1.1. дейности;
· Изготвен доклад за извършените от Изпълнителя в т. 8.1.2 дейности, съдържащ мониторинг, анализ и оценка на ефективността, ефикасността на изпълнението и въздействието на стратегиите и политиките за правата на хората с увреждания, включително:

•
Изготвяне на  предварителна оценка на въздействие на доклада;

· Изготвена оценка за потенциала на хората с увреждания и бизнеса за социална и трудова интеграция;

•
Изготвен гравитационен и мрежови анализ на капацитета на хората с увреждания като работен капитал;

•
Изготвяне на Методология за събиране на данни от държавните и местни органи за изготвяне на доклади за изпълнението на политиката за правата на хората с увреждания, спазвайки въведените стандарти за разработване на такъв вид документи;

•
Изготвяне на Наръчник за прилагането на методологията за изготвянето на отчетни доклади за изпълнението на политиката за правата на хората с увреждания.

• 
Ревизирани бизнес – процеси, съгласно новите разпоредби на нормативните документи;

•
Актуализирани, надградени и/или изработени модули в системата,  съобразно  изпълнението на дейности 1, 2 и 4;

· Проведена 3 дневна работилница с най-малко 30 служители от заинтересованите институции за обсъждане на резултатите от проведените анализи и проучвания и осигурени учебни материали и лектори;

· Проведени 6 броя двудневни специализирани обучения по мониторинг, анализ, оценка, бюджетиране и стратегическо планиране, включително за извършване на предварителна и поспедваща оценка на въздействието на най- малко 120 служители и осигурени учебни материали и лектори.

Изпълнителен директор





Главен секретар

� Под „проект“ следва да се разбира предметът на настоящата обществена поръчка

